Takaful IKHLAS, MBSB Bank jalin kerjasama strategik
Oleh SITI A'ISYAH SUKAIMI dan FLORINA DERIS

2 Disember 2022, 4:51 pm
PETALING JAYA – Takaful Ikhlas Family Berhad dan Takaful Ikhlas General Berhad (Takaful IKHLAS) iaitu anak syarikat MNRB Holdings Berhad melancarkan kerjasama bancatakaful untuk tempoh lima tahun bersama MBSB Bank Berhad (MBSB Bank).
Kerjasama ini sekali gus memperkasa pembangunan kemajuan dan penyelesaian kewangan Islam yang menyeluruh di Malaysia.
Melalui perkongsian tersebut, MBSB Bank akan melanjutkan produk berkaitan kredit takaful keluarga Takaful IKHLAS seperti Takaful Bertempoh Gadai Janji Berkurangan, Takaful Kredit Bertempoh Berkumpulan selain produk-produk asas takaful lain seperti permotoran, pemilikan rumah, kebakaran dan kemalangan.
Presiden dan Ketua Pegawai Eksekutif Takaful Ikhlas General Berhad, Datuk Rudy Rodzila Che Lamin berkata, pihaknya bersedia memberikan sokongan penuh terhadap kerjasama antara Takaful IKHLAS dan MBSB Bank.
“Kami komited untuk memberikan yang terbaik dalam kelas kami terhadap penyelesaian takaful kepada pelanggan MBSB Bank. Kami percaya kerjasama ini mampu untuk memberikan peluang kepada pelanggan-pelanggan bank untuk manfaat perlindungan kewangan menerusi apa yang ditawarkan.
“Justeru kami akan bekerjasama rapat dengan MBSB Bank untuk memperkasakan kemajuan dan penyelesaian kewangan Islam yang menyeluruh eksklusif kepada rakyat Malaysia,” katanya berucap pada pelancaran kerjasama strategik antara Takaful IKHLAS dan MBSB Bank di sini hari ini.

Dalam pada itu, Ketua Pegawai Eksekutif Kumpulan MBSB Bank, Datuk Nor Azam M. Taib berkata, pihaknya berbesar hati untuk menjalinkan kerjasama Takaful IKHLAS untuk tempoh lima tahun di mana bank tersebut akan menyediakan Takaful IKHLAS keluarga dan produk asas kepada pelanggan.
Ujarnya, kerjasama dijalinkan ini dijangka menjana kira-kira RM500 juta sumbangan takaful kepada Takaful IKHLAS meliputi keluarga dan produk asas yang ditawarkan.
“Malah, inisiaitif ini turut meningkatkan pendapatan berasaskan yuran bank. Kedua-dua pihak akan meneroka peluang lain seperti perkongsian pertalian dan inisiatif tanggungjawab sosial korporat (CSR),” katanya. – KOSMO! ONLINE


Harap kerajaan baharu luluskan penyelarasan bajet ATM – Mohd Reza
Oleh IVAN AMIRUL

2 Disember 2022, 4:35 pm
KOTA KINABALU – Tentera Laut Diraja Malaysia (TLDM) berharap penyelarasan bajet Angkatan Tentera Malaysia (ATM) secara berperingkat daripada satu peratus kepada 1.5 peratus daripada keluaran dalam negara kasar (KDNK) dapat dipertimbangkan oleh kerajaan baharu ketika ini.
Panglima TLDM, Laksamana Tan Sri Mohd Reza Mohd Sany menyatakan langkah itu dapat meningkatkan keupayaan pertahanan seiring situasi senario keselamatan semasa.
“Hal ini disebabkan tanpa peruntukan bersesuaian, keupayaan mengekalkan tahap kesiagaan yang tinggi boleh terjejas.
“TLDM kini sedang berdepan dengan cabaran mengoperasikan aset yang usang dan kekangan bajet pertahanan yang bukan sahaja menjejaskan kesiagaan serta kemampuan angkatan tersebut malahan secara tidak langsung merisikokan keselamatan warga TLDM,” katanya ketika berucap pada Majlis Pemakaian Lencana Kepakaran Kapal Selam di Markas Pemerintahan Kapal Selam, Pangkalan TLDM Sepanggar, di sini hari ini.
Mengulas lanjut, Mohd Reza berkata, dalam memastikan TLDM mampu memberi respon terbaik kepada ancaman, terdapat keperluan meneruskan penambahan aset berdasarkan perancangan ‘15 to 5’ yang direncanakan sebelum ini.
“Ia seperti Projek Kapal Tempur Pesisir (LCS) dan Kapal Peronda Misi Pesisir (LMS) batch kedua dan bagi angkatan kapal Selam, TLDM sangat peka terhadap keperluan untuk menambah jumlah aset kapal selam sehingga empat buah bagi melengkapkan dan mengoptimumkan kitaran pengoperasian kapal selam.

“Landskap keselamatan global dan serantau yang semakin tidak menentu perlu diberikan perhatian serius oleh kerajaan dalam usaha memelihara kedaulatan dan keselamatan Zon Maritim Malaysia yang menjadi penyumbang kepada 40 peratus hasil pendapatan negara,” katanya.-KOSMO! ONLINE


Saluran paip bocor punca tanah runtuh
Oleh TUAN NURHIDAYAH TUAN AB.GHANI

2 Disember 2022, 6:00 pm
AMPANG – Insiden tanah runtuh dipercayai berpunca daripada saluran paip bawah tanah bocor telah dilaporkan berlaku di Jalan Mega 1/2K, Taman Mega Jaya, di sini, petang tadi.
Pengarah Jabatan Bomba dan Penyelamat Malaysia (JBPM) Selangor, Norazam Khamis berkata, anggota dari Balai Bomba dan Penyelamat (BBP) Pandan bergegas ke lokasi kejadian dan tiba sekitar pukul 3 petang.
“Setibanya di lokasi kejadian, bomba mendapati kejadian tanah runtuh anggaran ketinggian 30 meter dipercayai berpunca dari paip bocor.
“Pihak berwajib dan Indah Water Konsortium (IWK) sedang menjalankan kerja penyelenggaraan di lokasi.
“Pemantauan sekitar lokasi dilakukan dan terdapat sebuah rumah kira-kira 20 meter dari lokasi kejadian,” katanya dalam kenyataan hari ini.
Norazam berkata, insiden tanah runtuh berkenaan tidak mengganggu struktur rumah tersebut dan tiada mangsa terlibat. – KOSMO! ONLINE.


Lelaki sado tidak melawan ketika dipukul isteri
Oleh KOSMO!

2 Disember 2022, 5:23 pm
JAKARTA – Sebuah klip video tular di media sosial Indonesia memaparkan kes pergaduhan rumah tangga melibatkan seorang lelaki yang menerima layanan kasar daripada isterinya, lapor laman berita Suara.com.
Video itu dimuatnaik dalam akaun Instagram @xposureid.
Seorang lelaki berbadan sasa dilihat bercakap dengan isterinya yang berbaju merah.
Semasa bercakap, wanita itu menampar suaminya tetapi lelaki itu hanya berdiam diri. Dia kemudian meminta maaf kepada isterinya.
Ketika wanita itu terus memarahinya, lelaki itu menundukkan mukanya sebelum cuba mencapai kakinya untuk meminta maaf sekali lagi.
Akan tetapi, wanita itu terus menumbuk badan suaminya sehingga hampir terjatuh. Lelaki itu dilihat mengusap pipinya sambil menahan sakit.

Video itu mendapat perhatian netizen di ruangan komen.
“Dia tarik nafas kerana menahan diri dari marah…terbaik… ini baru lelaki,” komen seorang netizen. – Agensi


9 lelaki termasuk remaja direman rogol gadis bawah umur
Oleh ROSALWANI CHE SOH

2 Disember 2022, 4:40 pm
KOTA BHARU – Sembilan lelaki termasuk remaja berusia 13 tahun direman berhubung kes merogol seorang gadis bawah umur, Oktober lalu.
Perintah reman dikeluarkan Majistret Izdham Naim Che Ani di Mahkamah Majistret di sini hari ini.
Enam remaja direman lima hari bermula hari ini manakala tiga lagi suspek berusia 18 hingga 21 tahun direman selama tujuh hari.
Ketua Polis Daerah Kota Bharu, Asisten Komisioner Mohd. Rosdi Daud berkata, pihaknya menerima laporan daripada mangsa pada pukul 6.38 petang semalam.
Berdasarkan keterangan mangsa, dia keluar dari rumahnya di Tumpat pada pukul 9 malam, 25 Oktober lalu.
“Kanak-kanak itu dipercayai tinggal bersama teman lelakinya. Mangsa disyaki melakukan hubungan seks bersama suspek dan rakan-rakan lelaki itu.

“Ibu mangsa kemudian membuat laporan berhubung kehilangan remaja perempuan itu pada 16 November lalu,” katanya dalam kenyataan di sini hari ini.
Menurut Mohd. Rosdi, ujian saringan air kencing mendapati mereka bebas sebarang pengambilan dadah selain tiada rekod jenayah.
Kes disiasat mengikut Seksyen 375(B) Kanun Keseksaan. – KOSMO! ONLINE


Lelaki temui ajal ketika mendaki
Oleh KOSMO!

3 Disember 2022, 8:54 pm
PETALING JAYA – Seorang lelaki berusia 49 tahun, meninggal dunia ketika mendaki Bukit Sri Bintang, di sini hari ini.
Dalam kejadian tersebut, mangsa disyaki mengalami serangan jantung dan tidak sedarkan diri.
Menurut Komander Operasi, Pegawai Bomba Kanan (PBK II), Shaharudin Mat Daud, pihaknya dihubungi pemanggil pada pukul 5.33 petang yang meminta bantuan bomba untuk membawa turun mangsa.
“Pasukan operasi dari Balai Bomba dan Penyelamat (BBP) Sri Hartamas tiba pada pukul 5.58 petang dengan sebuah jentera Fire Rescue Tender (FRT) dan Perkhidmatan Penyelamatan, jentera Perawatan Kecemasan (EMRS) bersama 11 anggota dan mendapati mangsa tidak sedarkan diri.
“Anggota bertindak melakukan CPR namun setibanya pihak Kementerian Kesihatan (KKM), mangsa disahkan meninggal dunia dan mayat mangsa dibawa turun ke kawasan parkir menggunakan pengusung,” katanya dalam kenyataan.
Tambahnya, mayat mangsa kemudian diserahkan kepada pihak polis untuk tindakan lanjut. – KOSMO! ONLINE


Anwar jemput sertai Kabinet, tapi saya tolak -Gobind
Oleh KOSMO!

3 Disember 2022, 10:40 pm
PETALING JAYA – Timbalan Pengerusi DAP, Gobind Singh Deo menjelaskan bahawa beliau telah menolak tawaran jawatan menteri daripada Perdana Menteri, Datuk Seri Anwar Ibrahim.
Ahli Parlimen Damansara itu berkata, tindakan tersebut dibuat kerana beliau mahu memberikan tumpuan kepada tugasnya sebagai Ahli Parlimen, namun akan membantu Kerajaan Perpaduan.
“Begitu ramai yang bertanya kenapa saya tidak tersenarai dalam Kabinet yang diumumkan oleh Perdana Menteri semalam. Anwar meminta saya menjadi sebahagian daripada Menteri Kabinetnya.
“Bagaimanapun, selepas mempertimbangkan perkara itu, saya memaklumkan kepadanya bahawa saya tidak dapat berbuat demikian dan akan memberi tumpuan terhadap peranan saya sebagai Ahli Parlimen serta membantu kerajaan dalam segala cara yang saya boleh lakukan,” katanya di laman Facebook hari ini.
Pada masa sama, Gobind turut merakamkan penghargaan di atas peluang yang diberikan dan memberikan keyakinan terhadap kepimpinan Anwar menerajui kerajaan.
“Saya ingin mengucapkan terima kasih kepadanya kerana meminta saya menjadi sebahagian daripada kabinetnya.

“Saya sekali lagi menyatakan keyakinan penuh terhadap kepimpinan beliau dan percaya Anwar akan berjaya membawa Malaysia ke tahap yang lebih tinggi,” katanya.
Sebelum ini, semasa pentadbiran Perdana Menteri ketujuh, Tun Dr. Mahathir Mohamad, Gobind menjawat jawatan Menteri Komunikasi dan Multimedia.
Bagaimanapun, dalam Kabinet Perpaduan yang diumumkan Anwar semalam, Gobind tidak tersenarai dalam Jemaah Menteri.
Selain Gobind, turut tidak dinamakan dalam Kabinet Anwar kali ini adalah Pengerusi Kebangsaan DAP, yang juga Ahli Parlimen Bagan, Lim Guan Eng serta Naib Pengerusi Kebangsaan DAP, M Kulasegaran.-KOSMO! ONLINE


Mayat lelaki ditemui terapung di Sungai Perak
Oleh ASLIZA MUSA

3 Disember 2022, 11:10 pm
TELUK INTAN – Mayat lelaki tanpa identiti ditemukan terapung di perairan Sungai Perak di Permatang Pelanduk Labu Kubong di sini hari ini.
Mangsa warga tempatan itu ditemukan dalam keadaan tertiarap dan tersangkut di rumput air di tepi sungai pada pukul 2 petang.
Ketua Polis Daerah Hilir Perak, Asisten Komisioner Ahmad Adnan Basri berkata, mayat tersebut telah dibawa naik oleh pasukan bomba namun keadaannya yang kembung menyukarkan pengecaman.
Katanya, tiada sebarang dokumen pengenalan diri dijumpai bersama mangsa.
“Mayat dikenal pasti sebagai lelaki warga tempatan berdasarkan parut suntikan BCG di lengan sebelah kiri. Mangsa dianggarkan berusia 40-an.
“Mayat tersebut berkulit gelap dan bertubuh sederhana besar dengan ketinggian 170 sentimeter,” katanya dalam satu kenyataan di sini hari ini.

Menurutnya, mayat dibawa ke Hospital Teluk Intan untuk bedah siasat dan kes diklasifikasikan sebagai mati mengejut.
“Orang ramai yang ada kehilangan ahli keluarga atau rakan diminta tampil memberi keterangan bagi membantu siasatan.
“Sebarang maklumat boleh disalurkan kepada pegawai penyiasat Inspektor Al Ikhsan Borhan atau Ibu Pejabat Polis Daerah Hilir Perak di talian 05-6233969,” katanya. – KOSMO! ONLINE


Pelantikan Mohd. Na’im selaras semangat Kerajaan Perpaduan
Oleh MOHD. HUSNI MOHD. NOOR

3 Disember 2022, 9:48 pm
PUTRAJAYA – Jabatan Kemajuan Islam Malaysia (Jakim) yakin dan percaya latar belakang dan pengalaman luas Menteri Agama, Datuk Dr. Mohd Na’im Mokhtar selaras dengan semangat Kerajaan Perpaduan.
Ketua Pengarahnya, Datuk Hakimah Mohd Yusoff berkata, Mohd Na’im mampu membawa hala tuju agensi agama ke arah reformasi pengurusan hal ehwal Islam berpaksikan kedudukan Islam sebagai agama Persekutuan.
“Jakim mengucapkan syabas dan tahniah Mohd Na’im atas kepercayaan diberikan kerajaan untuk mengetuai pentadbiran agensi hal ehwal Islam di negara ini.
“Jakim selaku Sekretariat Majlis Kebangsaan Bagi Hal Ehwal Agama Islam (MKI) yakin dan percaya bahawa Menteri Agama telah mendukung semangat MKI sebagaimana perubahan Peraturan MKI 2022 yang telah diperkenankan dalam Mesyuarat Majlis Raja-Raja Yang Ke-258 pada 9 hingga 10 Mac lalu,” katanya.
Katanya, semoga Allah SWT sentiasa melimpahkan rahmat kepada Menteri Agama serta sentiasa diberi kekuatan untuk menjalankan amanah ini dengan cemerlang.
Mohd Na’im yang juga mantan Ketua Hakim Syarie dan Ketua Pengarah Jabatan Kehakiman Syariah Malaysia (JKSM) dilantik sebagai Menteri Agama di bawah Kerajaan Perpaduan pimpinan Perdana Menteri, Datuk Seri Anwar Ibrahim.-KOSMO! ONLINE


Bekas bintang NBA didenda 10,000 yuan kerana kritik kemudahan kuarantin
Oleh KOSMO!

3 Disember 2022, 9:00 pm
BEIJING – Bekas pemain yang menyertai Liga Persatuan Bola Keranjang Kebangsaan di Amerika Utara (NBA), Jeremy Lin didenda 10,000 yuan (RM6,246) kelmarin kerana mengkritik kemudahan kuarantin Covid-19 di China, lapor portal berita Wion News.
Ia berlaku ketika kerajaan cuba membanteras demonstrasi penduduk awam bagi menentang pelaksanaan beberapa langkah antivirus Covid-19 di negara komunis tersebut yang dianggap sebagai paling ketat pernah diadakan di dunia.
Susulan protes hujung minggu ini di Shanghai dan tempat-tempat lain, sejumlah penunjuk perasaan menuntut peletakan jawatan Presiden China, Xi Jinping dan melonggarkan sekatan antiCovid-19 bagi membolehkan pusat beli-belah, pasar raya dan perniagaan lain dibuka semula.
Parti Komunis yang kini berkuasa di negara berkenaan cuba untuk menutup mulut para pengkritik tentang pendekatan sifar Covid-19 yang telah menyebabkan berjuta-juta penduduk terpaksa berada di dalam rumah mereka.
Lin yang kini bermain untuk Kelab Bola Keranjang Loong Lions didapati membuat kenyataan yang tidak wajar tentang kemudahan berkaitan hotel kuarantin yang mana pasukannya menginap pada Rabu sebelum perlawanan, kata Persatuan Bola Keranjang China.
Ia berkata, kenyataan tersebut menimbulkan kesan buruk kepada liga bola keranjang di China.

Sebelum perlawanan pada minggu depan di Zhuji iaitu sebuah bandar di selatan Shanghai di wilayah Zhejiang, Lin dilaporkan telah merakamkan video yang mengadu tentang keadaan kemudahan senaman di hotel tersebut. – Agensi


Perkhidmatan kereta api tergendala, kejadian bom di Sadao
Oleh ASYRAF MUHAMMAD

3 Disember 2022, 11:16 pm
PADANG BESAR – Satu kejadian pengeboman dilaporkan berlaku berhampiran Stesen Kereta Api Klong Ngea, Sadao, Thailand sehingga menyebabkan perkhidmatan kereta api State Railway of Thailand (SRT) dari Hatyai ke Stesen Padang Besar tergendala, hari ini.
Menurut sumber, kejadian pada pukul 2 petang itu telah menyebabkan gerabak kereta api berhampiran stesen berkenaan tergelincir daripada landasan sekali gus terbalik.
Bagaimanapun, tiada mana-mana pihak dilaporkan cedera dalam kejadian berkenaan.
Dalam pada itu, sumber turut memaklumkan landasan kereta api itu terpaksa ditutup buat sementara waktu bagi membolehkan kerja-kerja baik pulih dilaksanakan.
Ujarnya, pengoperasian semula landasan berkenaan juga akan dimaklumkan selepas kerja-kerja baik pulih itu selesai dijalankan oleh berkaitan.
Difahamkan, tiada mana-mana rakyat malaysia turut dilaporkan terlibat dalam kejadian itu memandangkan kereta api berkenaan tidak membawa muatan penumpang.

Stesen Kereta Api Khlong Ngae merupakan antara laluan penghubung buat pengguna dari Padang Besar yang ingin ke Hatyai, Thailand dengan menggunakan perkhidmatan rel.- KOSMO! ONLINE


Tok Mat janji pikul tugas dengan penuh amanah
Oleh KOSMO!

3 Disember 2022, 10:09 pm
PETALING JAYA – Menteri Pertahanan, Datuk Seri Mohamad Hasan melahirkan rasa syukur atas pelantikan beliau dalam Jemaah Menteri dan berjanji akan melaksanakan tugas yang diamanahkan dengan sebaiknya.
Ahli Parlimen Rembau itu berkata, beliau juga berharap agar kerjasama semua wakil rakyat dari pelbagai parti dalam Kerajaan Perpaduan akan dapat menangani pelbagai cabaran mendatang.
“Alhamdulillah, mensyukuri perlantikan ini dengan rasa rendah diri. Terima kasih kepada Perdana Menteri memberi saya peluang berkhidmat dalam Kerajaan Perpaduan yang bersejarah ini.
“Saya yakin dan percaya akan terdapat pelbagai cabaran Kerajaan Perpaduan ini akibat kesan Covid-19 dan kemelesetan ekonomi dijangka pada tahun 2023,” katanya di laman Facebook di sini hari ini.
Pada masa sama Mohamad turut berterima kasih kepada semua pengundi Parlimen Rembau khususnya yang memberikan beliau peluang untuk berkhidmat.
“Kepercayaan ini saya tidak akan ambil mudah dan akan melaksanakan tugas yang diamanahkan dengan sebaiknya, Insya-Allah,” katanya. – KOSMO! ONLINE


[VIDEO] Polis sahkan dua lelaki cedera diserang anjing terlepas kurungan
Oleh NORLIA RAMLI

3 Disember 2022, 9:30 pm
BALING – Polis mengesahkan dua lelaki cedera akibat diserang tiga ekor anjing di Taman Desa Bidara, Kuala Ketil dekat sini pagi tadi.
Ketua Polis Daerah Baling, Superintendan Shamsudin Mamat berkata, kejadian pada pukul 7 pagi itu berlaku selepas haiwan tersebut dipercayai terlepas daripada kurungan.
“Hasil siasatan mendapati, dua mangsa diserang tiga ekor anjing yang terlepas daripada jagaan pemiliknya yang tinggal berhampiran tempat kejadian.
“Pemilik haiwan tersebut dikatakan cuba menghentikan serangan anjing-anjingnya itu terhadap mangsa,” katanya di sini hari ini.
Menurutnya, pemilik anjing mendakwa kejadian berlaku ketika isterinya baru selesai bersenam dan ingin masuk ke dalam kawasan rumah yang berpagar automatik.
“Dalam masa sama, isterinya ternampak tiga ekor anjing meluru keluar dari rumah dan dia juga bertindak mengejar anjing itu sebelum haiwan itu menyerang kedua-dua mangsa.

“Akibat daripada serangan tersebut, dua mangsa terlibat mengalami kecederaan dan dibawa ke Hospital Pantai Sungai Petani dan Hospital Sultan Abdul Halim untuk rawatan,” ujarnya.
Tambahnya, seekor anjing adalah jenis biasa dan tinggal bersama dengan mereka kira-kira 10 tahun lalu, manakala dua ekor lagi anjing jenis Rottweiler.
“Kes disiasat di bawah Seksyen 289 Kanun Keseksaan dan Jabatan Veterinar telah dimaklumkan untuk melakukan tangkapan ke atas tiga ekor anjing itu,” katanya.
Difahamkan, beberapa orang telah cedera akibat serangan daripada anjing yang sama sebelum ini. – KOSMO! ONLINE

@ruzianadaud575 #kualaketil #poliskualaketil #fypdongggggggg ♬ sad – 卜宗晖


Dua pengawal keselamatan warga Nepal mati dibunuh rakan senegara
Oleh NOR SHAFAWATI YUP

3 Disember 2022, 11:23 pm
SEREMBAN – Dua pengawal keselamatan warga Nepal ditemui maut dipercayai dibunuh oleh rakan senegaranya dalam kejadian di Pusat Komersial Oakland di sini petang tadi.
Ketua Polis Daerah Seremban, Asisten Komisioner Nanda Maarof berkata, pihak polis bergegas ke lokasi kejadian sebaik menerima maklumat daripada orang awam kira-kira pukul 6.25 petang.
“Pihak polis telah pergi ke tempat kejadian dan mendapati terdapat dua lelaki dipercayai warga Nepal telah mati, manakala seorang lagi lelaki juga warga Nepal dalam keadaan normal.
“Keadaan mangsa terlentang dan berada berjauhan satu sama lain. Terdapat kecederaan di bahagian muka mangsa dipercayai ada kesan hentakan,” katanya ketika di lokasi kejadian di Pusat Komersial Oakland di sini hari ini.
Nanda berkata, pemeriksaan polis juga menjumpai penukul dipercayai digunakan dalam kes tersebut.
“Kedua-dua mangsa berusia 35 dan 46 tahun masing-masing bekerja sebagai pengawal keselamatan serta tinggal berdekatan dengan tempat kejadian.

“Tempat kejadian dipercayai dijadikan sebagai kantin untuk mendapatkan makanan bagi pekerja-pekerja pengawal keselamatan,” katanya.
Menurut Nanda, salah seorang mangsa tinggal di sebelah tempat kejadian manakala seorang lagi tinggal di bangunan belakang.
Jelas Nanda, suspek seorang lelaki warga Nepal berusia 37 tahun yang berada di tempat kejadian bersama dua mangsa telah ditahan.
“Kes disiasat di bawah Seksyen 302 Kanun Keseksaan dan motif kejadian masih dalam siasatan berikutan terdapat berapa individu lain yang berada di lokasi kejadian.
“Namun, semasa pihak polis sampai hanya terdapat tiga orang lelaki termasuk suspek yang dipercayai berada di bawah pengaruh alkohol,” katanya. – KOSMO! ONLINE


Hoki: Malaysian Tigers gagal ke pentas final
Oleh MUHAMMAD ZUHAILY BADLISHAH

3 Disember 2022, 9:44 pm
KUALA LUMPUR – Hasrat skuad hoki lelaki negara untuk melangkah ke pentas final edisi pertama Piala Negara-Negara FIH gagal menjadi kenyataan.
Ia susulan kekalahan 0-3 kepada Ireland pada aksi separuh akhir yang berlangsung di University of North West di Potchefstroom, Afrika Selatan sebentar tadi.
Antara faktor utama kekalahan Malaysian Tigers yang berada di ranking ke-10 dunia itu mungkin disebabkan melepaskan dua gol pantas dalam tempoh dua minit kepada Ireland pada aksi tersebut.
Dua gol itu dijaringkan Benjamin Walker dan Jeremy Duncan pada minit ke-41 serta 43 sebelum Duncan meledak gol ketiga Ireland ketika aksi berbaki lapan lagi untuk tamat.
Kekalahan itu djangka tidak menjejaskan moral dan motivasi para pemain yang masih segar dengan kejayaan menjuarai Piala Sultan Azlan Shah (PSAS) di Ipoh, Perak awal bulan ini.
Begitupun, skuad bimbingan Arul Selvaraj berpeluang menebus kekalahan tersebut dengan meraih tempat ketiga dalam penentuan tempat ketiga dan keempat malam esok. – KOSMO! ONLINE


Penduduk larang pelancong beri rokok menyala kepada monyet
Oleh KOSMO!

3 Disember 2022, 7:30 pm
BANGKOK – Penduduk tempatan di wilayah Lop Buri, tengah Thailand yang terkenal dengan populasi monyet tidak terkawal, meminta pelancong untuk berhenti memberi rokok kepada primat itu, lapor laman berita Thaiger semalam.
Mereka berasa sedih melihat sebuah klip video yang tular di media sosial memaparkan seorang pelancong menjentik puntung rokok menyala ke arah seekor monyet di kawasan itu.
Ia kemudian memegang bahagian putung rokok yang menyala itu sebelum meringis kesakitan kerana tangannya terbakar. Pelancong itu ketawa selepas menyaksikan reaksi monyet itu.
Seorang peniaga di hadapan kuil Phra Prang Sam Yot, Pong berkata, dia tidak faham bagaimana seseorang boleh melakukan perbuatan sedemikian kepada seekor monyet kecil.
“Tidakkah ia berasa sakit?” ujarnya mengenai kejadian itu.
Pong menasihatkan pelancong supaya tidak membuli monyet di Lop Buri. Jika tidak, monyet akan bertindak balas mengikut naluri semula jadinya dan kesannya akan menjadi buruk, jelasnya.

Dia menasihatkan pelancong untuk datang dengan penuh kasih sayang dan memberi barang yang sepatutnya kepada monyet.
Seorang wanita tempatan, Oi, berkata, dia telah hidup di sekeliling monyet seumur hidupnya.
“Apabila melihat video itu, saya menitiskan air mata. Orang-orang ini tidak mempunyai hati nurani atau belas kasihan terhadap haiwan,” katanya.
Populasi monyet di Lop Buri terjejas selepas bergantung kepada pelancong untuk mendapatkan makanan sepanjang hidup. Banyak yang kelaparan semasa pandemik Covid-19 dan bertindak ganas untuk terus hidup. – Agensi


Ijazah ini hadiah buat ibu, ayah – Arja Lee
Oleh LUQMAN RIDHWAN MOHAMED NOR

3 Disember 2022, 8:38 pm
TANJUNG MALIM – Pelakon, Arja Lee menganggap kejayaannya memperoleh ijazah sarjana di Universiti Pendidikan Sultan Idris (UPSI) hari ini sebagai hadiah buat kedua-dua arwah ibu bapanya, Ramli Uteh dan Salmah Aziz.
Pemilik nama sebenar Azharudin Ramli, 39, itu berkata, dia menerima Ijazah Sarjana Pengajian Persembahan di bawah Fakulti Muzik dan Seni Persembahan ( FMSP) dengan tesis bertajuk Mari Bermain Congkak: Suatu Aktiviti Didik Hibur Di Arja Art Academy.
“Saya reda dengan ketentuan Tuhan kerana sepatutnya kedua-dua arwah ada bersama saya ketika meraikan kejayaan, namun saya tetap bersyukur kerana hari ini ditemani oleh ahli keluarga yang lain,” katanya ketika ditemui di UPSI di sini hari ini.
Dia merupakan antara graduan pada sesi pertama Majlis Istiadat Konvokesyen Kali Ke-24 UPSI di Kampus Sultan Azlan Shah hari ini, dengan ijazahnya disampaikan oleh Raja Permaisuri Perak yang juga Canselor, Tuanku Zara Salim.
Pada masa sama, Arja berkata, dia gembira kerana pengorbanan selama dua tahun menyambung pengajian berbaloi walaupun sibuk dengan kerjaya sebagai pelakon dan pengacara serta baru setahun bertugas sebagai pensyarah di Universiti Malaysia Kelantan (UMK).
“Kejayaan saya memberi mesej yang jelas bahawa golongan selebiriti pun sebenarnya mampu berjaya dalam pendidikan dan boleh menjadi contoh dalam masyarakat,” katanya.

Katanya, walaupun ketika ini bermastautin di Kota Bharu, Kelantan, namun ketika menyambung pelajaran di UPSI, dia menetap di Kuala Lumpur dia terpaksa berulang alik ke universiti itu kira-kira enam kali seminggu bagi menjayakan pengajiannya.
Menurutnya, semua perbelanjaan dan kos menyambung pengajiannya ditanggung sendiri dan tidak ditaja oleh mana-mana pihak.
“Saya gembira kerana ada yang menjadikan saya sebagai contoh dan berharap mampu menjadi ikutan dan dorongan kepada golongan muda atau rakan seperjuangan untuk menyambung pengajian di UPSI,” katanya.
“Saya berterima kasih kepada UPSI, malah saya mencipta tanda pagar @arjaandhismasterjourney kerana melihat ia satu dorongan dan satu imbuhan untuk anak-anak muda supaya menyambung pengajian di UPSI kerana universiti itu memiliki pakar bidang serta kemudahan yang kondusif,” katanya.
Dalam pada itu, Naib Canselor UPSI, Prof. Datuk Dr. Md. Amin Md. Taff berkata, seramai 586 graduan menerima ijazah masing-masing bagi sesi pertama majlis graduasi iaitu doktor falsafah seramai 123 graduan, ijazah sarjana (191) dan ijazah sarjana muda seramai 272 graduan.
“Pada konvokesyen kali ini menyaksikan seramai 6,067 graduan bakal menerima ijazah dan diploma masing-masing sehingga sesi ketujuh yang berakhir pada 9 Disember ini,” katanya. – KOSMO! ONLINE


Senyuman manis Jemaah Menteri selepas tinggalkan Istana Negara
Oleh MUHAMMAD NAJIEB AHMAD FUAD

3 Disember 2022, 7:01 pm
KUALA LUMPUR – Senyuman manis dilontarkan beberapa Jemaah Menteri ketika meninggalkan Istana Negara selepas mengangkat sumpah jawatan di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah petang ini.
Antara yang sempat melambai tangan ke arah pengamal media di pintu 2 Istana Negara ialah Menteri Pertanian dan Keterjaminan Makanan, Mohamad Sabu serta Menteri Perdagangan Dalam Negeri dan Kos Sara Hidup, Datuk Seri Salahuddin Ayub.
Turut memberi respon terhadap pengamal media yang menunggu ialah Menteri Pendidikan, Fadhlina Sidek yang meninggalkan Istana Negara kira-kira pukul 5.45 petang diselangi Menteri Kesihatan Dr Zaliha Mustafa pada pukul 6 petang.
Terdahulu, Kosmo! melaporkan, seramai 27 Ahli Parlimen selesai mengangkat sumpah jawatan menteri Kabinet baharu berlangsung di hadapan Al-Sultan Abdullah di Istana Negara pukul 4 petang tadi.
Mengetuai istiadat tersebut adalah dua Timbalan Perdana Menteri iaitu Datuk Seri Ahmad Zahid Hamidi yang juga Menteri Kemajuan Desa dan Wilayah dan Datuk Seri Fadillah Yusof merangkap Menteri Perladangan dan Komoditi dan disusuli 24 Menteri Kabinet baharu. – KOSMO! ONLINE


Hujan berterusan selama dua hari di Semenanjung
Oleh KOSMO!

3 Disember 2022, 7:16 pm
PETALING JAYA – Berdasarkan analisis model-model cuaca, angin timuran kencang dijangka bertumpu di negeri Pantai Timur dan utara Semenanjung yang membawa kepada berlaku hujan lebat berterusan sehingga esok.
Jabatan Meteorologi Malaysia (MetMalaysia) dalam kenyataan sebentar tadi memaklumkan, mulai 7 Disember depan, penumpuan angin dijangka berlaku di Pantai Timur Semenanjung yang boleh meningkatkan kelembapan di kawasan berkenaan.
“Amaran hujan berterusan (waspada) telah dikemas kini melibatkan negeri-negeri Pantai Timur dan utara Semenanjung yang berkuat kuasa sehingga 4 Disember 2022.
“Dalam masa yang sama, MetMalaysia mengeluarkan amaran angin kencang dan laut bergelora (kategori pertama dan kedua) juga telah dikemas kini untuk perairan Kelantan, Terengganu, Tioman, Samui, Condore dan Reef North yang berkuat kuasa sepanjang tempoh sama,” kata kenyataan itu.
MetMalaysia turut mengingatkan orang awam untuk sentiasa merujuk laman web www.met.gov.my dan semua media sosial serta memuat turun aplikasi myCuaca bagi maklumat yang terkini dan sahih. – KOSMO! ONLINE


Suami beremosi simbah asid kerana isteri minta cerai
Oleh KOSMO!

3 Disember 2022, 7:00 pm
JAKARTA – Pertengkaran membabitkan sepasang suami isteri di Bandung Barat, Indonesia berakhir dengan tragedi apabila wanita itu cedera parah akibat disimbah asid, lapor laman berita Kompas.
Daniel Satria Darma, 31, terlalu beremosi sehingga sanggup menyimbah asid pada isterinya, Dini Septi Widayanti, 37 di Kampung Kertamulya kelmarin.
Akibatnya, Dini mengalami kecederaan parah di muka, dada, kedua-dua tangan dan sebahagian kakinya.
Mangsa kemudian dibawa menjalani rawatan di Hospital Al Ihsan, Bandung. Kejadian itu diceritakan mangsa kepada adik perempuannya, Dinda Novi Risnasari, 32, usai kejadian.
Keganasan dalam rumah tangga pasangan itu bermula apabila Daniel tidak menerima permintaan cerai daripada isterinya.
“Dia (Dini) pada awalnya meminta saya menghantarnya bertemu suaminya, tetapi saya sudah curiga. Saya sudah melarangnya bertemu,” kata Dinda semalam.

Dini akhirnya dihantar oleh anaknya untuk bertemu Daniel. Ketika hendak pulang, suaminya menelefon kerana mendakwa ingin memberikan wang untuk keperluan rumah.
“Kakak saya kata dia bagi duit, lepas jumpa terus disimbah (asid),” kata Dinda.
Daniel menyimbah asid yang dibawanya di dalam sebuah botol minuman. Oleh kerana tidak sempat mengelak, cecair itu terpercik ke badan dan muka mangsa.
“Dini menjerit kesakitan, manakala pakaiannya hancur dan badannya melecur,” tambah Dinda. – Agensi


Bayi baru lahir ditinggal dalam kotak
Oleh MASTURAH SURADI

3 Disember 2022, 6:55 pm
MERSING – Seorang bayi perempuan masih bertali pusat ditemui dalam sebuah kotak di tepi simpang masuk kebun di Jemaluang dekat sini hari ini.
Ketua Polis Daerah Mersing, Superintendan Cyril Edward Nuing berkata, polis menerima maklumat tentang penemuan bayi itu kira-kira pukul 9.40 pagi daripada jururawat Klinik Kesihatan Jemaluang.
Katanya, bayi berkenaan yang masih hidup dijumpai oleh seorang lelaki berbangsa Cina.
“Bangsa bayi belum dikenal pasti dimana bayi berkenaan masih dalam keadaan hidup dan masih bertali pusat ketika ditemui dalam kotak berukuran 1×2 kaki berwarna coklat pada pukul 8.40 pagi.
“Ketika dijumpai bayi itu diletakkan di atas jalan pasir merah dalam keadaan tidak berselimut hanya beralaskan kain langsir berwarna maroon dan diletakkan di hadapan simpang masuk kebun Jemaluang,” katanya dalam kenyataan hari ini.
Ekoran itu pihak polis memohon kerjasama dari orang ramai yang mempunyai sebarang maklumat berkaitan penemuan bayi itu boleh menghubungi terus di talian hotline IPD Mersing atau berhubung dengan pegawai penyiasat Inspektor Agelan a/l Sounthra Rajan di talian 07-7992222.-KOSMO! ONLINE


Azalina mahu semak semula undang-undang lapuk
Oleh MASTURAH SURADI

3 Disember 2022, 7:09 pm
KOTA TINGGI – Menteri di Jabatan Perdana Menteri Urusan Undang-Undang dan Reformasi Institusi, Datuk Seri Azalina Othman Said mahu meletakkan fokus utama untuk menyemak semula undang-undang yang lapuk dan membuat pindaan diperlukan agar undang-undang tersebut relevan pada masa kini.
Beliau yang juga Ahli Parlimen Pengerang berkata, sebagai contoh dalam usaha pengasingan kuasa antara Peguam Negara dan Pendakwa Raya untuk memelihara kebebasan budi bicara Pendakwa Raya.
“Saya juga akan memastikan isu-isu berkaitan undang-undang dan reformasi institusi yang tertunggak, termasuk status kewarganegaraan kanak-kanak yang dilahirkan di luar negara kepada ibu-ibu warganegara Malaysia akan diteruskan.
“Jika perlu, undang-undang yang sedia ada dipinda untuk mengembalikan hak kesaksamaan kepada rakyat yang terpinggir mengikut lunas-lunas Perlembagaan Malaysia, dan yang tidak diberi layanan sama rata di negara kita,” katanya dalam kenyataan hari ini.
Azalina berkata, beliau yakin dan percaya terdapat banyak cabaran yang bakal dihadapi oleh Kerajaan Perpaduan dalam mengharungi penggal yang akan datang dengan mengambil kira kesan pandemik Covid-19 dan kemelesetan ekonomi yang dijangka berlaku pada tahun 2023.
Oleh itu beliau yang juga Ahli Majlis Tertinggi UMNO berkata, kerjasama yang baik dengan semua wakil rakyat daripada pelbagai parti untuk menangani cabaran tersebut adalah sangat diperlukan.

Dalam pada itu Azalina turut mengucapkan terima kasih kepada Perdana Menteri, Datuk Seri Anwar Ibrahim yang memberi peluang kepadanya untuk berkhidmat di dalam Kabinet Perpaduan yang bersejarah itu.
“Saya Juga ingin merakamkan penghargaan saya kepada Pengerusi Barisan Nasional, Datuk Seri Dr Ahmad Zahid Hamidi, yang mengutamakan pembangunan negara dan berani mengetepikan politik kepartian serta menaikkan tahap politik Barisan Nasional dengan menghulurkan tangan kepada pihak politik lawan demi masa depan negara.
“Saya juga ingin mengucapkan ribuan terima kasih kepada semua pengundi di Parlimen Pengerang kerana sekali lagi memberi saya peluang untuk berkhidmat.
“Saya tidak akan mengambil mudah kepercayaan ini dan saya akan melakukan yang terbaik untuk melaksanakan tugas yang telah diamanahkan kepada saya,” katanya lagi.
Terdahulu Azalina merupakan antara 27 Ahli Parlimen yang mengangkat sumpah jawatan menteri Kabinet baharu berlangsung di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara hari ini.-KOSMO! ONLINE


‘Bodyguard’ kacak PM-10 tular lagi
Oleh KOSMO!

3 Disember 2022, 8:47 pm
PETALING JAYA – Sebelum ini pengawal keselamatan Perdana Menteri ke-10 (PM-10), Datuk Seri Anwar Ibrahim hangat diperkatakan netizen yang menyifatkannya berwajah kacak.
Pendapat tersebut mungkin ada benarnya berikutan ramai juga yang tidak ketinggalan cuba mendekati lelaki tinggi lampai itu.
Dalam satu video yang dikongsikan pemilik Siti Rohani di TikTok, seorang wanita kelihatan sedaya upaya hendak bergambar dengan lelaki itu yang jelas kelihatan agak segan untuk berbuat demikian.
Melihatkan lelaki tersebut semakin mendapat perhatian umum, ada netizen mengatakan kini dia juga perlu seseorang untuk menjaga keselamatan dirinya seperti PM-10.
“Hidup dalam ketakutan dah dia. Rasanya dia pulak perlukan bodyguard,” komen Hsrul417.
“Akhirnya makngah ni yang dapat. Moga pengiring DSAI terus kuat sebab DSAI kuat bekerja, dikerumuni rakyat,” kata Jogheng pula.

“Wah makcik bukan main lagi suruh kawan ke tepi,” kata netizen yang lain.
Turut menarik perhatian, terdapat komen netizen yang mendakwa lelaki tersebut bukan calang-calang orangnya.
“Mantap, bekas penembak tepat komando 69, 2009,” kongsi [email protected].
Sejauh mana kebenarannya, mungkin suatu hari nanti para netizen akan mendapat jawapannya atau mungkin perlu tunggu sehingga disahkan oleh empunya diri.
Sehingga kini video tersebut berjaya meraih sebanyak 640,800 jumlah tontonan sejak dikongsikan, semalam,” KOSMO! ONLINE


Lelaki Belgium simpan 50 kereta Porsche dalam garaj
Oleh KOSMO!

3 Disember 2022, 8:00 pm
ANTWERP – Seorang lelaki berketurunan Belgium, Johan-Frank Dirickx mempunyai koleksi kira-kira 50 buah kereta Porsche yang disimpannya di dalam sebuah garaj di Antwerp, lapor portal berita newsroom pada Khamis.
Dirickx memulakan koleksinya dengan sebuah Porsche berwarna kuning iaitu 911 Carrera RS 2.7 liter dan sejak itu minatnya terhadap jenama berkenaan semakin mendalam dan sehingga kini dia mempunyai 50 buah kereta itu.
Dia memberitahu majalah Porsche Christophorus: “Datuk saya memandu kereta sport British tetapi tidak merasakan ia praktikal untuk kegunaan harian. Saat itu mengubah segala-galanya.”
Porsche merupakan kereta sport keluaran Jerman dan syarikat automotif itu diasaskan di Stuttgart, Jerman pada tahun 1930an.
Datuk lelaki itu mula membeli Porsche berpandukan kepada naluri cucunya.
Apabila kereta Carrera RS 2.7 berwarna kuning terang menyertai barisan pembelian datuknya, dia mula menyedari telah ketagih secara rasmi terhadap kenderaan Porsche, kata Dirickx.

Sebaik sahaja dia lulus ujian memandunya, datuknya membenarkan dia memandu sendiri kereta 911 daripada jenama itu dan dia kemudian membeli Porsche pertamanya iaitu 911 T terpakai ketika baru sahaja berusia 18 tahun.
Bagaimanapun, tanpa bajet untuk baik pulih, dia terpaksa menjual kereta itu semula tidak lama kemudian.
Namun, Dirickx tidak mempunyai pilihan selain menikmati kenderaan datuknya semasa belajar dalam bidang ekonomi dan kini dia telah membina koleksi kereta tersebut sehingga kepada kira-kira 50 buah yang mempunyai warna berbeza, tahun, enjin dan nilai yang berlainan. – Agensi


Gempa bumi kuat gegar Garut, tiada tsunami
Oleh KOSMO!

3 Disember 2022, 8:17 pm
JAKARTA – Badan Meteorologi, Klimatologi dan Geofizik (BMKG) Indonesia mengesan satu gempa bumi berkekuatan 6.4 pada skala Richter menggegarkan daerah Garut, Jawa Barat sekitar pukul 4.49 petang (waktu tempatan) tadi, lapor stesen penyiaran CNN Indonesia.
“Dengan mengambil kira lokasi pusat gempa dan kedalamannya, gempa bumi sederhana besar itu berlaku disebabkan oleh aktiviti dalam plat tektonik Indo-Australia.
“Hasil analisis sumber menunjukkan gempa bumi itu mempunyai mekanisme strike-slip (pergerakan dalam kerak Bumi),” kata Ketua BMKG, Daryono dalam satu kenyataan bertulis.
BMKG menegaskan bahawa gempa bumi yang melanda daerah Garut itu tidak berpotensi menyebabkan tsunami.
Pusat gempa itu berada di darat, sejauh 52 kilometer ke barat daya daerah Garut.
Selain melanda Garut, gegarannya turut dirasai di Ciamis, Kalapanunggal, Sumur, Tasik, Pamoyanan dan Panimbang.

BMKG bagaimanapun meminta orang ramai berwaspada dengan kemungkinan gegaran susulan yang mungkin berlaku. – Agensi


Suspek ke-10 kes rogol gadis bawah umur ditahan
Oleh ROSMIZAN RESDI

3 Disember 2022, 5:00 pm
KUALA KRAI – Selepas menahan sembilan suspek termasuk remaja berusia 13 tahun, polis menahan seorang lagi suspek bagi membantu siasatan kes rogol gadis bawah umur, Oktober lalu.
Ketua Polis Kelantan, Datuk Muhamad Zaki Harun berkata, suspek yang berusia 15 tahun itu dicekup di rumahnya di sekitar Kota Bharu kira-kira pukul 12.35 tengah hari semalam.
“Penahanan seorang lagi remaja itu menjadikan seramai 10 orang suspek telah direman bagi membantu siasatan berhubung kes tersebut.
“Siasatan awal mendapati, kes rogol itu dipercayai akibat masalah keluarga. Jadi, kita memohon ibu bapa supaya sentiasa memantau anak-anak bagi mengelak kejadian seperti ini terus berulang,” katanya pada sidang akhbar di Ibu Pejabat Polis Daerah Kuala Krai di sini hari ini.
Kosmo! Online semalam melaporkan, sembilan lelaki termasuk remaja berusia 13 tahun direman berhubung kes merogol seorang gadis bawah umur, Oktober lalu.
Enam remaja direman lima hari bermula semalam manakala tiga lagi suspek berusia 18 hingga 21 tahun direman selama tujuh hari.

Ketua Polis Daerah Kota Bharu, Asisten Komisioner Mohd. Rosdi Daud berkata, pihaknya menerima laporan daripada mangsa pada pukul 6.38 petang kelmarin.
“Berdasarkan keterangan mangsa, dia keluar dari rumahnya di Tumpat pada pukul 9 malam, 25 Oktober lalu.
“Kanak-kanak itu dipercayai tinggal bersama teman lelakinya. Mangsa disyaki melakukan hubungan seks bersama suspek dan rakan-rakan lelaki itu,” katanya dalam satu kenyataan semalam.


Budak umur 9 tahun hisap ganja tepi pantai
Oleh KOSMO!

3 Disember 2022, 5:30 pm
BANGKOK – Netizen menyuarakan kembimbangan mengenai keselamatan golongan belia di Thailand selepas beberapa gambar tular di media sosial memaparkan sekumpulan kanak-kanak berusia sembilan dan 10 tahun menghisap ganja di Pantai Pattaya, wilayah Chon Buri, lapor laman berita Thaiger semalam.
Thailand menyahsenaraikan ganja sebagai narkotik terlarang pada Jun lalu untuk membenarkan orang ramai memanfaatkan khasiat tumbuhan itu.
Bagaimanapun, tiada perancangan awal atau undang-undang yang dilaksanakan dalam mengawal penggunaan ganja dan melindungi kanak-kanak daripada bahayanya.
Salah satu peraturan yang dilaksanakan ialah ganja tidak boleh dijual atau digunakan oleh sesiapa sahaja yang berusia bawah 20 tahun.
Disebabkan ganja mudah diakses sehingga boleh dibeli daripada van dan peniaga jalanan, tidak hairan apabila sekumpulan pelajar sekolah rendah itu berjaya mendapatkannya.
Lelaki yang memuat naik gambar itu, Krittiwat Matrong, 35, berkata, dia terserempak dengan kumpulan budak lelaki itu ketika dalam perjalanan untuk menonton pertunjukan bunga api di Pattaya.

Ketika bersiap untuk menaiki bot, dia terserempak dengan kanak-kanak itu yang duduk bersandar pada dinding di tepi pantai sambil menghisap bong buluh.
Apabila Krittiwat memberi amaran, salah seorang daripada mereka berkata: “Saya tidak takut dengan kamu. Ayah saya seorang askar!.”
Netizen prihatin dengan kesejahteraan kanak-kanak itu dan ramai yang mengecam penjaga mereka kerana membenarkan mereka pergi ke Pantai Pattaya tanpa pengawasan.
Thailand baru-baru ini mewartakan ganja sebagai ‘herba terkawal’ dan mengharamkan semua pengiklanan tumbuhan itu. Bagaimanapun, orang ramai beranggapan tindakan itu sudah terlambat. – Agensi


Kerajaan Perpaduan terbuka terima pandangan, tenaga OKU
Oleh KOSMO!

3 Disember 2022, 4:45 pm
PETALING JAYA – “Kerajaan Perpaduan pimpinan saya akan terus memberi fokus kepada usaha pemantapan dan pemerkasaan golongan OKU melalui kebijakan yang tuntas.”
Demikian kata-kata yang dijanjikan oleh Perdana Menteri, Datuk Seri Anwar Ibrahim dalam memberi peluang kepada golongan orang kelainan upaya (OKU) untuk menerajui negara.
Menurut Anwar, meskipun golongan tersebut diuji dengan halangan fizikal dan mental, mereka seharusnya diberi peluang menyumbang keringat serta buah fikiran dalam pelbagai lapangan di negara ini.
“Ia temasuklah dalam hal membangun masyarakat dan negara.
“Diskriminasi di pelbagai bidang terhadap golongan OKU mesti dihentikan, dan sebaliknya kita mesti rangkul segala upaya yang ada untuk membela semua terutamanya golongan ini,” katanya menerusi hantaran di Facebook sebentar tadi.
Dalam pada itu, Anwar turut meraikan Sambutan Hari OKU Sedunia 2022 yang disambut hari ini.

“Selamat Menyambut Hari OKU Sedunia, 3 Disember 2022,” katanya. – KOSMO! ONLINE


27 menteri selesai angkat sumpah jawatan Kerajaan Perpaduan
Oleh AHMAD SHAHERMAN SHAMSURI

3 Disember 2022, 4:39 pm
KUALA LUMPUR – Seramai 27 Ahli Parlimen selesai mengangkat sumpah jawatan menteri Kabinet baharu berlangsung di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara di sini hari ini.
Turut berangkat pada istiadat yang bermula kira-kira pukul 3 petang itu ialah Raja Permaisuri Agong Tunku Hajah Azizah Aminah Maimunah Iskandariah.
Mengetuai istiadat tersebut adalah dua Timbalan Perdana Menteri iaitu Datuk Seri Ahmad Zahid Hamidi yang juga Menteri Kemajuan Desa dan Wilayah dan Datuk Seri Fadillah Yusof merangkap Menteri Perladangan dan Komoditi.
Ia disusuli oleh 25 Menteri Kabinet baharu iaitu, Menteri Pengangkutan, Anthony Loke Siew Fook; Menteri Pertanian dan Keterjaminan Makanan, Mohamad Sabu; Menteri Ekonomi, Mohd Rafizi Ramli; Menteri Pembangunan Kerajaan Tempatan, Nga Kor Ming; Menteri Pertahanan, Datuk Seri Mohamad Hasan dan Menteri Kerja Raya, Datuk Alexander Nanta Linggi.
Hadir sama, Menteri Dalam Negeri, Datuk Seri Saifuddin Nasution; Menteri Perdagangan Antarabangsa dan Industri, Tengku Datuk Seri Zafrul Tengku Abdul Aziz; Menteri Pendidikan Tinggi, Datuk Seri Mohamad Khaled Nordin; Menteri Sains Teknologi, Chang Lih Kang; Menteri Pembangunan Wanita, Keluarga dan Masyarakat, Datuk Seri Nancy Shukri; Menteri Perdangan Dalam Negeri dan Kos Sara Hidup, Datuk Seri Salahuddin Ayub; Menteri di Jabatan Perdana Menteri (Undang-undang dan Reformasi Institusi), Datuk Seri Azalina Othman Said; Menteri Sumber Asli Alam Sekitar Dan Perubahan Iklim, Nik Nazmi Nik Ahmad dan Menteri Pembangunan Usahawan Dan Koperasi, Datuk Ewon Benedick.
Turut mengangkat sumpah Menteri Luar Negeri, Datuk Seri Zambry Abdul Kadir; Menteri Pelancongan, Datuk Seri Tiong King Sing; Menteri Komunikasi Digital, Ahmad Fahmi Mohamed Fadzil; Menteri Pendidikan Fadhlina Sidek; Menteri Perpaduan Negara, Ago Anak Dagang; Menteri Agama, Datuk Mohd. Na’im Mokhtar; Menteri Belia Dan Sukan, Hannah Yeoh Tseow Suan; Menteri Sumber Manusia, Sivarkumar a/l Varatharaju Naidu; Menteri Kesihatan, Dr. Zaliha Mustafa; Menteri di Jabatan Perdana Menteri (Sabah Sarawak), Datuk Armizan Mohd Ali.

Selain 25 lagi Menteri Kabinet yang mengangkat sumpah, istiadat tersebut turut dihadiri Perdana Menteri, Datuk Seri Anwar Ibrahim, Ketua Hakim Negara Tun Tengku Maimun Tuan Mat dan Ketua Setiausaha Negara Tan Sri Mohd Zuki Ali, Ketua Polis Negara, Tan Sri Acryl Sani Abdullah Sani
Majlis istiadat tersebut berlangsung hampir sejam susulan pengumuman barisan Jemaah Menteri baharu oleh Anwar semalam.
Saf pentadbiran kerajaan baharu pimpinan Anwar itu terdiri daripada 28 menteri termasuk dua Timbalan Perdana Menteri.
Kesemua mereka diumum sebagai ahli pentadbiran negara baharu oleh Anwar selepas beliau mengangkat sumpah jawatan Perdana Menteri ke-10 di hadapan Seri Paduka pada 24 November lalu. – KOSMO! ONLINE


Suarez tahan air mata selepas Korea Selatan jaring gol penamat
Oleh KOSMO!

3 Disember 2022, 6:30 pm
DOHA – Bekas pemain Liverpool dan Barcelona, Luis Suarez menangis selepas mengetahui pasukan Korea Selatan memenangi perlawanan menentang Portugal sekali gus menyingkirkan Uruguay daripada Piala Dunia 2022, lapor akhbar Daily Star semalam.
Uruguay sebelum ini dilihat mampu mara ke pusingan 16 terakhir selepas menang 2-0 ketika menentang Ghana.
Dalam perlawanan dengan Portugal, Korea Selatan dilihat memerlukan keajaiban selepas ketinggalan 1-0.
Pemain pertahanan Korea Selatan, Kim Young-gwon kemudian mengembalikan kedudukan pasukan Asia itu, sebelum Hwang Hee-chan menjaringkan gol kemenangan pada minit pertama masa kecederaan.
Gol penamat Korea Selatan menyebabkan Uruguay menduduki tempat ketiga dalam kumpulan, setelah kelihatan akan mara bersama juara kumpulan, Portugal.
Situasi itu cukup berat bagi Suarez yang duduk di bangku pemain simpanan Uruguay. Ketika kamera tertumpu ke kawasan itu, Suarez dilihat menahan air mata dan meletakkan tangan di belakang kepala kerana tidak percaya apa yang berlaku.

Uruguay yang mendahului 2-0 untuk majoriti permainan gagal meraih satu gol yang diperlukan pada masa kecederaan untuk menjadikan kedudukan 3-0 ketika tersingkir dari Piala Dunia dengan perbezaan gol.
Sesetengah peminat melabelkannya sebagai karma untuk telatah Suarez menentang Ghana pada Piala Dunia 2010. Dia melakukan handball pada garisan untuk menafikan jaringan negara Afrika itu. – Agensi


Tourism Malaysia promosi pakej pelancongan kopi
Oleh SITI NUR MAS ERAH AMRAN

3 Disember 2022, 4:39 pm
SEBERANG PERAI – Tourism Malaysia menyasarkan kira-kira 300 pakej Northern Malaysia Coffee Experience dapat dijual di seluruh negara bagi mempromosikan industri kopi melalui kedai kopi, kafe dan rawatan spa berasaskan kopi di negeri-negeri Wilayah Utara.
Ketua Pengarah Tourism Malaysia, Datuk Zainuddin Abdul Wahab berkata, pakej meliputi beberapa destinasi di Pulau Pinang, Kedah, Perlis dan Perak yang mula dijual hari ini sehingga 1 Jun 2023 itu dijangka mencatatkan pulangan kira-kira RM100,000.
Jelasnya, pakej berkenaan berpotensi dipromosikan selaras dengan Dasar Pelancongan Negara yang memfokuskan kepada peningkatan pengalaman pelancong susulan trend terkini terutamanya untuk golongan ‘millennial‘ yang menjadikan aktiviti bersantai di kedai kopi atau kafe sebagai salah satu gaya hidup.
“Pakej yang ditawarkan selama sehari, dua hari satu malam dan tiga hari dua malam ini bermula serendah RM95 seorang, malah pelancong domestik dan antarabangsa berpeluang mendapat diskaun sebanyak 10 peratus daripada tawaran harga asal selain urutan spa berasaskan kopi di pusat spa terpilih.
“Antara aktiviti yang ditawarkan ialah lawatan ke Kilang Kopi Antong di Taping, Perak, lawatan tapak semaian benih kopi di KEDA Agrobiz di Sik, Kedah, merasai pengalaman kopi dalam suasana kampung di Rumah Kupi, Kangar, Perlis serta bersantai di kubu bersejarah Fort Cornwallis di Pulau Pinang.
“Segmen gastronomi dan spa yang digabungkan ini berupaya menarik lebih ramai pelancong yang meminati kopi ke negara ini,” katanya selepas perasmian program di Think City di sini semalam.

Dalam perkembangan lain, beliau berkata, pihaknya akan meneruskan usaha dalam merancakkan industri pelancongan seiring dengan peralihan kepada endemik selepas negara dilanda wabak Covid-19 dua tahun lalu.
Katanya, sasaran baharu lebih tertumpu kepada pasaran spesifik yang dijangka akan menjadi tumpuan utama untuk meningkatkan kemasukan pelancong asing ke negara ini.
“Dalam mengambil kira cabaran kemelesetan ekonomi yang dijangka melanda tahun depan, kami akan terus berusaha untuk memastikan industri pelancongan terus mendapat sambutan menggalakkan.
“Walaupun sudah penghujung tahun, kita dapat lihat ramai pelancong luar, terutamanya warganegara China banyak mengunjungi negara kita selain pertambahan penerbangan antarabangsa sejak sempadan negara kembali dibuka,” katanya.


PN ikrar jadi pembangkang telus
Oleh WAT KAMAL ABAS

3 Disember 2022, 4:41 pm
LARUT – Perikatan Nasional (PN) berikrar untuk menjadi pembangkang yang lebih telus dan sentiasa memperjuangkan nasib rakyat.
Setiausaha Agung PN, Datuk Seri Hamzah Zainudin berkata, walaupun berada di pihak pembangkang, mereka tetap akan bertanggungjawab membantu membentuk negara ini dengan lebih baik.
“Jadi kepada semua pengundi PN pada Pilihan Raya Umum ke-15 (PRU-15) yang lalu janganlah berasa kecewa, sentiasalah mengamalkan sikap bersabar.
“Dalam kempen kita yang lalu, kita selalu mengatakan bahawa kita akan sentiasa menentukan masa depan kita secara jujur dan ikhlas dan apa juga yang berlaku dihadapan kita ini belum ada garis penamatnya lagi,” katanya.
Beliau berkata demikian kepada pemberita selepas menghadiri Majlis Kesyukuran Parlimen Larut di Dewan Terbuka Tapak Bazar Ramadan Selama di sini hari ini. – KOSMO! ONLINE


Haiwan darat tertua di dunia berusia 190 tahun
Oleh KOSMO!

3 Disember 2022, 6:00 pm
JAMESTOWN – Seekor kura-kura tertua di dunia yang berusia 190 tahun kini tinggal di Pulau St Helena, Lautan Atlantik Selatan dan pencapaian umur itu diraikan selama tiga hari bermula semalam, lapor akhbar MailOnline.
Haiwan gergasi yang terkenal dengan panggilan Jonathan the Seychelles itu tinggal di pulau tersebut sejak tahun 1882 dan secara rasmi dinamakan sebagai kura-kura tertua di dunia serta menetas dari sebiji telur pada era pemerintahan Georgian.
Ia merupakan haiwan darat tertua yang diketahui masih hidup di bumi.
Ukuran cangkerang yang didokumenkan daripada gambar yang dirakamkan sejurus selepas ketibaannya ke Pulau St Helena menunjukkan ia sudah matang sepenuhnya dan sekurang-kurangnya berumur 50 tahun ketika tiba dari Pulau Seychelles.
Seorang pesara veterinar yang dikenali sebagai Hollins berkata: “Apabila anda fikir, jika ia menetas  pada tahun 1832 pada era Georgian iaitu ketika berlakunya perubahan di dunia.
“Perang dunia, kebangkitan dan kejatuhan Empayar British, ramai gabenor, raja dan permaisuri yang telah berlalu. Ia agak luar biasa.

Pada awal tahun 2022, Jonathan mendapat gelaran Guinness World Records  untuk kategori haiwan darat tertua di dunia dan pada bulan ini, ia juga telah dinamakan sebagai kura-kura tertua pernah hidup.
Jonathan telah menghabiskan sebahagian besar hidupnya di salah sebuah pulau paling terpencil di dunia.
Ia tinggal di kawasan Plantation House bersama tiga ekor kura-kura yang jauh lebih muda daripadanya dan sambutan bagi meraikan umur haiwan tersebut diadakan selama tiga hari di Rumah Gabenor St Helena. – Agensi


Fahmi nasihat Muhyiddin henti fitnah Kerajaan Perpaduan
Oleh KOSMO!

3 Disember 2022, 6:27 pm
PETALING JAYA – Proses lantikan anggota Kabinet Kerajaan Perpaduan di bawah pimpinan Perdana Menteri, Datuk Seri Anwar Ibrahim dibuat secara musyawarah.
Menteri Komunikasi Digital, Fahmi Fadzil malah menjelaskan, Kerajaan Perpaduan dibentuk mengikut titah nasihat Yang di-Pertuan Agong.
“Kerajaan ini bukanlah Kerajaan Pakatan Harapan di mana Perdana Menteri boleh melantik sesiapa yang dia ingini.
“Ini Kerajaan Perpaduan yang dibentuk secara bersama di mana dasar atau keputusan penting dibuat secara musyawarah termasuk dalam isu pelantikan Jemaah Menteri,” katanya dalam satu hantaran di akaun Facebooknya hari ini.
Beliau membalas dakwaan Pengerusi Perikatan Nasional (PN), Tan Sri Muhyiddin Yassin mengenai barisan Kabinet yang dilantik adalah Kabinet kleptokrat dan ditubuhkan atas penipuan terhadap mandat rakyat serta tidak mempunyai sebarang keabsahan sebagai badan eksekutif tertinggi negara.
Fahmi yang juga Ketua Penerangan PKR, menyifatkan kenyataan Muhyiddin itu adalah fitnah dan tuduhan yang keterlaluan terhadap Perdana Menteri dan Kerajaan Perpaduan yang dibentuk.

“Sekiranya Muhyiddin tidak berpuas hati, janganlah marah atau melemparkan tohmahan kepada Perdana Menteri, kerana bukan Perdana Menteri yang menamakan calon-calon dari parti atau gabungan lain.
“Penting, saya tegaskan komitmen Perdana Menteri bahawa Kerajaan Perpaduan ini tidak akan sekali-kali mencampuri urusan kehakiman dalam mana-mana kes,” katanya.
Dalam masa sama, Fahmi meminta Muhyiddin menghentikan serangan polemik yang bertujuan untuk mengelirukan rakyat.
“Penting untuk kita ingat bahawa Muhyiddin sendiri punyai banyak isu yang mungkin perlu diteliti dan ditelusuri kelak, termasuk isu 1BestariNet dan isu dana RM500 bilion yang dikatakan dibelanjakan sewaktu tempoh pandemik,” katanya.
Terdahulu, Muhyiddin dalam kenyataannya, menyifatkan Anwar selaku Perdana Menteri menggadai prinsip tatakelola yang baik seperti dijaja sepanjang kempen pilihan raya apabila melantik kleptokrat menganggotai Kabinet.
“Ini adalah barisan Kabinet paling mengecewakan dalam sejarah negara apabila seorang yang telah dipanggil membela diri terhadap 47 pertuduhan jenayah rasuah, pecah amanah dan pengubahan wang haram di mahkamah dilantik sebagai Timbalan Perdana Menteri.
“Tindakan Anwar ini ibarat menjual maruah negara semata-mata kerana keinginannya menjadi Perdana Menteri,” katanya. – KOSMO! ONLINE


Cuma romantis dalam drama, Zul Ariffin akui pemalu
Oleh HANISAH SELAMAT

3 Disember 2022, 6:11 pm
KUALA LUMPUR – Siapa sangka, aktor Zul Ariffin yang nampak romantis dalam drama atau filem tetap dihimpit rasa gemuruh apabila berhadapan dengan wanita yang baru dikenali.
Kata lelaki berusia 36 tahun itu, hakikatnya dia seorang individu pemalu yang jarang keluar rumah andai tiada urusan, selain tidak mempunyai ramai kenalan dalam kalangan kaum Hawa.
“Kalau dalam televsiyen, mungkin orang nampak saya cepat mesra dan pandai dekati wanita, namun sebenarnya bukan seperti disangkakan.
“Semua itu hanya dalam drama dan filem yang juga sebahagian daripada tugasan saya sebagai pelakon. Saya pula bukan jenis yang selalu keluar, mahupun berbual dengan wanita,” katanya.
Justeru ujar Zul, ketika dipelawa menyertai program realiti Pencuri Hati yang menampilkan 13 wanita daripada pelbagai latar belakang, dia melihat itu sebagai cabaran besar buat dirinya.
“Sudah tentu canggung kerana ini program realiti pertama saya sepanjang 14 tahun dalam industri seni, apatah lagi berkenalan dengan 13 orang wanita serentak,” katanya kepada Kosmo! Online.

DALAM Pencuri Hati, Zul Ariffin akan berkenalan dengan 13 peserta wanita yang bercita-cita tinggi.
Bintang Juang itu ditemui ketika pelancaran program realiti 10 episod tersebut yang akan ditayangkan secara eksklusif menerusi platform penstriman Sooka bermula 9 Disember ini sehingga 10 Februari tahun depan.
Inti pati Pencuri Hati ditebak ramai seakan rancangan ‘dating’ barat seperti The Bachelor atau Love Island, sebaliknya jelas Zul, program tersebut jauh berbeza selain lebih menonjolkan sesi perkenalan.
Rancangan berkenaan juga memperlihatkan setiap peserta berusaha mempertaruhkan hati dan kebolehan untuk merebut peluang mengenali Zul sekali gus bertahan hingga ke akhir episod atau disingkirkan.
Maka, pelakon itu berharap agar orang ramai tidak meletakkan pandangan negatif tentang program tersebut sebelum menontonnya.
“Soal babak panas mahupun penampilan seksi peserta, itu di luar kawalan saya. Sebaliknya itu adalah bidang kuasa pihak produksi. Saya cuma fokus terhadap apa yang dipinta penerbitan.
“Tiada pun aksi ‘dukung’. Kalau tak disuruh, tak perlu pun saya buat. Lagipun saya lebih suka tengok sudut positif program ini yang menonjolkan 13 wanita bercita-cita tinggi.
“Mereka bekerja keras untuk mencapai impian dalam perniagaan mahupun kerjaya, itu antara kemanisan Pencuri Hati yang membuatkan saya senang berkomunikasi dengan mereka,” katanya.
Personaliti aktor bertubuh sasa itu yang menarik dan berahsia dalam soal hubungan merupakan antara faktor utama pemilihannya sebagai selebriti tumpuan menerusi Pencuri Hati musim pertama.- KOSMO! ONLINE


[VIDEO] Kehadiran isteri lonjak semangat Safawi ke Piala AFF
Oleh TENGKU DANISH BAHRI TENGKU YUSOFF

3 Disember 2022, 4:37 pm
DUNGUN – Pemain sayap Harimau Malaya, Safawi Rasid semakin bersemangat untuk membantu skuad kebangsaan pada saingan Piala AFF tidak lama lagi setelah bergelar suami kepada pelakon dan pempengaruh, Syifa Melvin.
Beliau berkata, kehadiran Syifa atau nama sebenarnya, Nur Syifa Athirah Amirul Melvin, 28, sebagai isterinya yang sah merupakan tonik terbaik untuk beliau membawa cabaran skuad kebangsaan memburu kejuaraan pada edisi Piala AFF kali ini.
“Terima kasih kepada peminat, sanak saudara dan rakan-rakan yang hadir di majlis saya hari ini serta di Kuala Lumpur, baru-baru ini.
“Kehadiran isteri di sisi sudah tentu memberi semangat baharu untuk saya membantu (skuad) Malaysia. Harap semua doakan kebahagian kami (suami isteri) serta kejayaan di Piala AFF nanti,” katanya.
Beliau bersama Syifa ditemui pada majlis persandingan sebelah keluarga lelaki yang berlangsung meriah di sini hari ini.
Turut hadir ahli keluarga Syifa termasuk pelakon, Shaheizy Sam dan Syatilla Melvin serta rakan artis seperti Uyaina Arshad.

Safawi, 25, memberitahu, beliau tidak bercuti lama sebaliknya akan melapor diri bersama kem latihan Harimau Malaya pada lusa sebagai persediaan menghadapi Piala AFF.
Bintang Johor Darul Ta’zim (JDT) itu berkata, kepercayaan pengendali Harimau Malaya, Kim Pan Gon yang memberi tanggungjawab kepadanya sebagai salah seorang kapten juga telah meningkatkan lagi motivasinya. – KOSMO! ONLINE


Tauke kedai makan rugi RM500,000, rumah dipecah masuk dua lelaki
Oleh ROSMIZAN RESDI

3 Disember 2022, 4:23 pm
KUALA KRAI – Seorang wanita yang merupakan peniaga kedai makan mengalami kerugian sebanyak RM500,000 apabila rumahnya di Kampung Paya Bemban di sini dipecah masuk dua lelaki awal pagi tadi.
Dalam kejadian kira-kira pukul 3 pagi itu, mangsa yang berusia 71 tahun berada di rumahnya seorang diri sebelum menyedari dua lelaki masuk melalui bahagian siling rumah.
Ketua Polis Kelantan, Datuk Muhamad Zaki Harun berkata, dalam keadaan itu, kedua-dua suspek telah bertindak melarikan wang tunai berjumlah RM120,000 dan beberapa utas barangan kemas milik mangsa.
Menurutnya, mangsa dipercayai mengalami kerugian hampir RM500,000 dalam kejadian tersebut.
“Bagaimanapun, polis masih menjalankan siasatan berhubung kes itu dan diharap ia dapat diselesaikan dalam masa terdekat,” katanya pada sidang akhbar di Ibu Pejabat Polis Daerah Kuala Krai di sini hari ini. – KOSMO! ONLINE


Suami isteri dicekup bawa syabu RM9.5 juta dalam Alza
Oleh ROSMIZAN RESDI

3 Disember 2022, 3:26 pm
KUALA KRAI – Sepasang suami isteri yang dipercayai bertindak sebagai transporter ditahan bersama dua anak mereka semasa membawa sebanyak 246 kilogram (kg) dadah jenis syabu bernilai RM9.5 juta menggunakan sebuah kenderaan pelbagai guna (MPV) di hadapan Eco Park, Batu Jong di sini semalam.
Suspek pertama yang berusia 26 tahun bersama isterinya 28 tahun selain dua anak berusia empat tahun dan lapan bulan dicekup kira-kira pukul 8 pagi semasa menaiki MPV jenis Perodua Alza.
Ketua Polis Kelantan, Datuk Muhamad Zaki Harun berkata, anggota polis melihat MPV tersebut dipandu dalam keadaan mencurigakan sebelum menahannya untuk menjalankan pemeriksaan.
Menurutnya, hasil pemeriksaan pada tempat duduk penumpang belakang kenderaan tersebut telah menjumpai sebanyak 11 guni putih mengandungi bungkusan teh cina.
“Pemeriksaan lanjut mendapati, setiap guni berisi 24 bungkusan dadah jenis syabu dengan anggaran keseluruhannya 246 kg yang bernilai RM9.5 juta.
“Berdasarkan siasatan, lelaki itu mengaku sudah enam kali menjadi transporter membawa dadah bersama isterinya. Dia juga mengaku membawa dua orang anaknya itu,” katanya pada sidang akhbar di Ibu Pejabat Polis Daerah Kuala Krai di sini hari ini.

Menurut Muhamad Zaki, kedua-dua pasangan itu juga dipercayai memperoleh upah sebanyak RM5,000 untuk setiap perjalanan membawa dadah.
Katanya, siasatan mendapati, kesemua dadah-dadah itu dibawa dari Thailand dan akan mereka membawanya dari Kelantan ke Lembah Klang.
“Selain dadah, kita turut merampas wang tunai sebanyak RM8,899 dan 200 Bath bersama suspek.
“Kesemua dadah yang dirampas dipercayai akan dijual di pasaran sekitar Lembah Klang ia ia boleh dibekalkan kepada seramai lebih 2.6 juta orang penagih dadah,” katanya.
Menurut Muhamad Zaki, kedua-dua suspek kini direman selama tujuh hari bermula hari ini hingga 9 Disember dan kes disiasat mengikut Seksyen 39B (1)(a) Akta Dadah Berbahaya 1952. – KOSMO! ONLINE


Orang George Town resah bekalan air terputus lebih 7 jam
Oleh SITI NUR MAS ERAH AMRAN

3 Disember 2022, 4:19 pm
GEORGE TOWN – Bekalan air yang terjejas lebih tujuh jam di sekitar bahagian pulau di sini hari ini sekali lagi menyukarkan aktiviti hujung minggu dan urusan harian penduduk setempat.
Gangguan bekalan air yang berlaku secara mengejut bermula pukul enam pagi tadi menyebabkan kebanyakan isi rumah di 35 kawasan dikatakan tidak sempat untuk melakukan sebarang persediaan.
Salah seorang penduduk, Norita Ismail,54, berkata, bekalan air yang terputus tanpa notis amat menyukarkan apatah lagi ketika sedang berlangsungnya kenduri di kediamannya di Teluk Kumbar.
“Saya adakan majlis kesyukuran akikah dan doa selamat sebelum berangkat mengerjakan umrah minggu depan.
“Memang terkejutlah bila tak ada air tiba-tiba, susah juga sebab tanpa sebarang persediaaan, namun mujurlah ada air bukit untuk menampung kegunaan tetamu yang mahu menggunakan tandas dan sebagainya.
“Pihak surau juga ada membantu menyalurkan bekalan air bersih sepanjang majlis,” katanya.

Sementara itu, seorang lagi penduduk, Siti Ropidah, 69, pula memberitahu, dia tidak sempat menyimpan stok air dan hanya bergantung pada bekalan dalam tangki di rumah.
“Air di tangki mungkin cukup untuk kegunaan dalam tempoh kurang 24 jam sahaja dan jika keadaan masih berlarutan, mungkin kami terputus terus bekalan air seperti yang pernah berlaku awal Julai lalu iaitu lebih 72 jam,” keluhnya.
Terdahulu, sebanyak 35 kawasan di daerah Timur Laut dan Barat Daya mengalami gangguan bekalan air susulan masalah teknikal dalam pengendalian injap di Loji Rawatan Air (LRA) Sungai Dua di sini sejak pukul 6 pagi tadi.
Antara lokasi yang terjejas adalah di Gelugor, Jalan Sultan Azlan Shah, Batu Uban, Jalan Sungai Dua, Jalan Kampung Jawa, Kawasan Perindustrian FTZ/ FIZ, Jalan Tengah, Taman Pekaka, Jalan Aziz Ibrahim, Bukit Jambul dan Bayan Baru.
Turut berdepan masalah sama termasuklah di Lebuh Raya Tun Dr. Lim Chong Eu, Pulau Jerejak, Lapangan Terbang Antarabangsa Pulau Pinang, Bayan Lepas, Persiaran Mayang Pasir, Taman Bukit Dumbar, Batu Maung, Teluk Kumbar, Bukit Gedung, Balik Pulau dan Jalan Tun Dr. Awang. – KOSMO! ONLINE


PRU15: SPR siap siaga jamin kelancaran pungundian 7 Disember
Oleh SALEHUDIN MAT RASAD

3 Disember 2022, 3:17 pm
ROMPIN – Suruhanjaya Pilihan Raya (SPR) bersiap siaga bagi menjamin kelancaran dalam menghadapi Pilihan Raya Umum ke-15 (PRU-15) Dewan Undangan Negeri (DUN) Tioman pada 7 Disember 2022 ini.
Setiausaha SPR, Datuk Indera Ikmarudin Ishak, berkata, persediaan dilakukan secara menyeluruh termasuk kemungkinan menghadapi situasi banjir pada tarikh pengundian.
“Untuk makluman terdapat sebanyak 17 pusat mengundi dan 52 saluran bagi proses pengundian PRU15 di DUN Tioman yang membabitkan 28,200 pemilih berdaftar.
“Kita difahamkan pejabat RO (Pegawai Pengurus) kita memang sudah siap sedia dan macam biasa SPR membuat semakan peti undi seperti biasa serta persiapan logistik bagi memastikan pengundian berjalan lancar,”katanya selepas membuat tinjauan pengundian awal di pusat pengundian Ibu Pejabat polis Daerah Rompin, di sini hari ini.
Dalam pada itu beliau berkata, proses pengundian awal bagi Pilihan Raya Umum ke-15 (PRU15) Dewan Undangan Negeri (DUN) Tioman berjalan dengan baik dan lancar.
Justeru beliauberterima kasih kepada semua pihak termasuk polis dan Jabatan Pendidikan yang membantu memberi kebenaran menjadikan sekolah sebagai pusat pengundian.

Sementara itu mengulas ramalan Jabatan Meteorologi Malaysia akan berlaku hujan lebat dan banjir di beberapa lokasi di Rompin beliau berharap ia tidak menjejaskan proses pengundian pada 7 Disember ini.
Berdasarkan statik semasa menunjukkan sembilan pusat penempatan sementara (PPS) melibatkan sekolah di daerah ini akan dijadikan pusat mengundi jika berlaku kejadian banjir.
PRU15 DUN Tioman ditangguhkan selepas calon PN bagi kerusi itu, Md Yunus Ramli, 61, meninggal dunia pada 19 November lalu dipercayai akibat serangan jantung.
PRU15 DUN Tioman menyaksikan pertembungan lima penjuru antara penyandang kerusi DUN Tioman, Datuk Seri Johari Hussain yang mewakili Barisan Nasional (BN); Calon Perikatan Nasional (PN) Nor Idayu Hashim, Calon PH, Mohd. Fadzli Mohd. Ramly (PH), Calon Pejuang, Osman A. Bakar dan calon bebas, Sulaiman Bakar. – KOSMO! ONLIN


Restu, doa ibu bakar semangat penerima Anugerah Tuanku Canselor USAS
Oleh LIYANA RAMLI

3 Disember 2022, 4:06 pm
KUALA KANGSAR – Restu dan doa ibu menjadi pembakar semangat bagi Wan Afiq Wan Aris Fathillah, 24, yang menerima Anugerah Tuanku Canselor pada Istiadat Istiadat Konvokesyen Universiti Sultan Azlan Shah (USAS) ke-15 di Dewan Jubli Perak di sini hari ini.
Wan Afiq yang juga merupakan Ahli Majlis Agama Islam dan Adat Melayu Perak (MAIPk) berkata, sepanjang menuntut di USAS, dia sentiasa mengharapkan sokongan dan dorongan dari ibunya, Azizah Azizi, 63, kerana menyedari betapa pentingnya restu seorang ibu.
“Dalam keadaan apa sekali pun, saya akan mohon keberkatan doa dari ibu kerana nalurinya memainkan peranan dan Alhamdulillah, berkat usaha yang telah saya lakukan diredhai Allah,” katanya kepada pemberita selepas tamat Sidang Kedua Istiadat Konvokesyen ke-15 USAS, di sini hari ini.
Cucu kepada Menteri Besar Perak ketujuh, Allahyarham Datuk Seri Wan Mohamed Wan Teh itu berkata, kehilangan ayahnya, Wan Aris Fathillah Wan Mohamad secara mengejut ketika berusia 15 tahun memberi impak yang besar dalam hidupnya.
“Ketika itu, lebih kurang dua minggu sebelum saya menduduki peperiksaan Penilaian Menengah Rendah (PMR).
“Perasaan ketika itu sememangnya sangat sedih dan memberi kesan kepada keputusan peperiksaan saya namun berkat doa ibu saya berjaya,” katanya.

Anak bongsu dari empat beradik itu berkata, selain ibunya, dua abang dan seorang kakaknya menjadi tulang belakang keluarga setelah ketiadaan bapa mereka.
“Ibu saya seorang suri rumah. Kakak dan abang-abang yang menampung segala perbelanjaan pengajian saya di sini, termasuklah yuran setiap semester,” katanya.
Katanya, keputusan diploma dengan nilai PNGK 3.13 membakar semangatnya untuk terus berusaha bersungguh-sungguh dalam pengajian Ijazah Sarjana Muda Sains Komputer dengan Kepujian. – KOSMO! ONLINE


Agong, Permaisuri pamer gelagat romantik berpimpin tangan
Oleh KOSMO!

3 Disember 2022, 4:00 pm
KUALA LUMPUR – Gelagat romantik Yang Di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah berpimpin tangan ketika berjalan mencuri perhatian rakyat.
Momen tersebut dirakam ketika Yang Di-Pertuan Agong dan dan Raja Permaisuri Agong berkenan berangkat ke majlis istiadat angkat sumpah jawatan 28 menteri di Istana Negara hari ini.
Rata-rata orang ramai yang melihat gelagat itu menyifatkannya sebagai sangat mesra serta beranggapan Seri Padukan Baginda berdua begitu ‘comel’ dan romantik.
“Alahai ‘sweetnya’ baginda berdua, makin berusia, makin comel pula,” kata Hazirul.
“Pergi mana-mana, pasti ada sahaja gelagat lucu yang dipamerkan baginda berdua. Sungguh rakyat sayangkan Tuanku,” ujar Maisarah.
Istana Negara hari ini menyaksikan satu lagi peristiwa penting dalam lipatan sejarah tanah air apabila seramai 28 menteri yang telah terpilih menerajui Kerajaan Perpaduan di bawah kepimpinan Perdana Menteri, Datuk Seri Anwar Ibrahim mengangkat sumpah di hadapan Yang di-Pertuan Agong. – KOSMO! ONLINE


[VIDEO] Dua anjing dipercayai bertuan serang orang awam
Oleh KOSMO!

3 Disember 2022, 4:23 pm
PETALING JAYA – Satu rakaman video detik cemas orang awam diserang anjing ketika berada di sebuah kawasan perumahan dipercayai di Kuala Ketil, Kedah tular di media sosial pagi ini.
Video dikongsikan Ruziana Daud575 di TikTok itu memaparkan seorang wanita dan lelaki terpaksa berusaha keras mempertahankan diri daripada diserang haiwan berkenaan.
Lebih menakutkan, anjing-anjing yang dipercayai bertuan itu tidak berganjak dan menyerang mereka walau telah dihalau berkali-kali.
“Kejadian pagi Sabtu 3 Disember 2022. Sebelum kejadian ada seorang mangsa dah kena gigit. Lelaki yang membantu pun kena gigit.
“Maaf kami tak dapat bantu hanya rekod sebagai bukti dah banyak kali anjing ini mengganas dan tuan dia terlepas di kawasan Taman Desa Bidara,” katanya menerusi perkongsian itu.
Perkongsian tersebut menimbulkan kerisauan dalam kalangan netizen sekali gus menggesa pihak berwajib bertindak segera sebelum kejadian lebih buruk berlaku.

“Bahaya ni kalau budak-budak. Allahuakbar, tak tahu nak cakap,” ujarnya.
“Kita tahu anjing kita garang jangan sesekali lepas. Nanti kalau orang bunuh salahkan orang pula,” komen Umang pula.
“Kat tempat tinggal saya banyak anjing liar. Baru-baru ni masa baru balik kerja hampir diserang. Syukur ada yang tolong kalau tak teruk juga la, tiga ekor lagi,” kongsi Mumy Eica.
Sehingga kini, rakaman tersebut ditonton sebanyak 88,100 kali dengan 472 komen sejak dimuat naik tujuh jam lalu. – KOSMO! ONLINE

@ruzianadaud575 #kualaketil #poliskualaketil #fypdongggggggg ♬ sad – 卜宗晖


Penyerang kacak Korea Selatan dibanjiri peminat, terpaksa matikan telefon
Oleh KOSMO!

3 Disember 2022, 4:19 pm
DOHA –  Penyerang Korea Selatan, Cho Gue-sang terpaksa mematikan telefon bimbitnya semasa Piala Dunia Qatar 2022 selepas video memaparkan dia duduk di sebuah bangku tular di media sosial, lapor portal berita MailOnline semalam.
Peminat mengerumumi akaun media sosial Gue-sang kerana mengagumi ketampanan dan bakatnya menjaringkan gol.
Dia terpaksa mematikan telefon bimbitnya setelah akaun Instagramnya yang dahulunya hanya mempunyai 20,000 pengikut kini mencatat seramai 1.6 juta pengikut.
Pemain bola sepak berusia 24 tahun itu menjaringkan dua gol ketika pasukannya menentang Ghana Isnin lalu.
Gue-sang melakukan tandukan pantas untuk membawa pasukannya kembali menyamakan kedudukan 2-0, sebelum hati peminat Korea Selatan dipatahkan oleh jaringan Muhammed Kudus hanya tujuh minit kemudian.
Ketaksuban peminat sangat hebat sehinggakan klip video yang cuma memaparkan Gue-Sang duduk di bangku mendapat lebih 7.3 tontonan di media sosial.

“Dia perlu berehat. Telefonnya penuh notifikasi sepanjang malam. Ia membuatkan dia terjaga. Dia cuba fokus pada bola sepak dan mesej peminat muncul sepanjang masa,” kata seorang wartawan, Seo Jung-hwan.
Ia menandakan populariti mendadak bagi seorang lelaki yang menyifatkan dirinya tidak penting. Hampir tiada maklumat mengenai kehidupan peribadi Gue-sang didedahkan kepada umum kecuali fakta dia sudah mempunyai teman wanita.
Laman berita Lifestyle Asia melaporkan bahawa Gue-Sang dilahirkan pada 1998. Kedua-dua ibu dan bapanya adalah atlet tetapi nama mereka atau sebarang butiran lanjut tidak didedahkan.
Tanda Pagar #ChoGuesung di TikTok pemacu populariti yang semakin ketara walaupun dalam dunia sukan dan mempunyai 193 juta tontonan. – Agensi


Ternakan katak makin rancak, Melaka kekal juara
Oleh AMREE AHMAD

3 Disember 2022, 4:12 pm
PUTRAJAYA – Industri penternakan katak tempatan secara komersial dilihat semakin rancak apabila bilangan haiwan tersebut merekodkan peningkatan sepanjang tahun ini.
Berdasarkan rekod terbaharu diterbitkan oleh Jabatan Perkhidmatan Veterinar (DVS) yang disiarkan menerusi laman sesawang rasminya, ternakan tahun ini diunjurkan sebanyak 1,329,838 ekor.
Angka anggaran positif tersebut mengatasi jumlah dicatatkan agensi berkenaan pada tahun lepas apabila sekadar menyaksikan 1,304,527 ekor katak yang diternak di seluruh negara.
Pada masa sama, Melaka terus unggul sebagai pengeluar katak paling besar di Malaysia untuk unjuran tahun ini dengan agensi berkenaan menjangkakan negeri itu akan mampu menternak 1,020,530 ekor.
Jumlah tersebut mencatatkan peningkatan tinggi daripada rekod pada tahun lalu iaitu sekadar sejuta ekor setelah angka sebenar diselaraskan berbanding unjuran asalnya 1,069,516 ekor.
Sebahagian besar hasil produk katak yang diternak di negara ini akan dipasarkan ke Kuala Lumpur dan Singapura dengan harga jualan runcit antara RM10 sehingga RM15 sekilogram.

Ternakan amfibia ini lebih kepada pembekalan makanan eksotik di restoran dan lazimnya menerima permintaan tinggi pelanggan yang gemar rasa enak daging atas faktor kesihatan. – KOSMO! ONLINE


Penganggur dicekup sebelum sempat edar dadah
Oleh ASLIZA MUSA

3 Disember 2022, 1:22 pm
TANJUNG MALIM – Seorang penganggur tidak sempat mengedar dadah jenis heroin dan methamphetamine apabila dicekup polis di jalan ladang kelapa sawit Changkat Ramu, Slim River di sini semalam.
Suspek berusia 53 tahun itu ditangkap pada pukul 10.30 malam selepas dilihat dalam keadaan mencurigakan di kawasan berkenaan dipercayai sedang menunggu pelanggan.
Ketua Polis Daerah Muallim, Superintendan Mohd. Hasni Mohd. Nasir berkata, pemeriksaan dilakukan ke atas beg silang dipakai suspek dan menemui 10 peket plastik lutsinar berisi dadah disyaki heroin dianggarkan seberat 41.55 gram.
Katanya, turut dijumpai dalam beg berkenaan tujuh peket plastik lutsinar berisi ketulan kristal disyaki dadah jenis methamphetamine seberat 28.72 gram.
“Selain botol kaca yang telah diubah suai disyaki alat menghisap dadah, kita juga menjumpai alat penimbang berwarna hitam, plastik lutsinar dan foil aluminium.
“Nilai pasaran keseluruhan dadah yang dirampas berjumlah RM4,000,” katanya di sini hari ini.

Menurut beliau, ujian saringan air kencing yang dilakukan ke atas suspek mendapati positif dadah jenis morfin selain memiliki rekod kesalahan lampau bersabit kes dadah.
“Suspek direman tujuh hari bermula hari ini sehingga Jumaat depan dan siasatan kes dijalankan mengikut Seksyen 39B Akta Dadah Berbahaya 1952,” katanya. – KOSMO! ONLINE


NUTP cadang KPM, KPT pertingkat dasar progresif pendidikan
Oleh MUHAMMAD NAJIEB AHMAD FUAD

3 Disember 2022, 3:02 pm
PETALING JAYA – Kesatuan Perkhidmatan Perguruan Kebangsaan Semenanjung Malaysia (NUTP) berharap agar Kementerian Pendidikan Malaysia (KPM) serta Kementerian Pengajian Tinggi (KPT) dapat mempertingkat kemajuan dunia pendidikan dengan dasar-dasar yang progresif.
Setiausaha Agungnya, Fouzi Singon berkata, jika dilihat perkembangan dari semasa ke semasa, berlaku reformasi pendidikan dengan pertukaran Menteri, maka dasar-dasar yang diperkenalkan sebelum ini tidak berkekalan.
“Ada dikalangan dasar-dasar yang diperkenalkan merupakan dasar yang terbaik namun tidak diteruskan.
“Harapan NUTP agar, Fadhlina dapat melihat dan mempertimbangkan kewajaran dengan memberikan lebih autonomi kepada akar umbi dalam merancang sesi pengajaran dan pembelajaran serta peka kepada permasalahan-permasalahan yang wujud sekian lama dalam dunia pendidikan.” katanya dalam kenyataan di sini.
Tambahnya, NUTP mengharapkan Fadhlina yang menerajui kementerian tersebut dapat bersama kesatuan guru dalam meneliti, memahami, mencari, menyelesaikan serta dapat memperbaiki sistem pendidikan.
“Cadangan yang diutarakan oleh sesiapa sahaja perlulah diteliti sebelum membuat sebarang keputusan,” ujarnya.

Dalam pada itu, menurutnya, NUTP berpendapat pengasingan dua kementerian iaitu KPM dan KPT adalah wajar supaya kedua-dua kementerian itu dapat lebih fokus dalam melaksanakan fungsi masing-masing.
“NUTP berharap dasar Pendidikan dan Latihan Teknikal dan Vokasional (TVET) negara yang masih tiada kesudahan dan Pelan Pembangunan Pendidikan Malaysia 2013-2025 yang tidak langsung disentuh sepanjang pentadbiran menteri yang lalu dapat diteliti semula.
“Pihak kami juga berharap kedua-dua tokoh yang dipilih menerajui KPM dan KPT dapat memberikan kerjasama yang baik dengan NUTP termasuk mengadakan sesi libat urus,” katanya. – KOSMO! ONLINE


Kenderaan bawa Jemaah Menteri memasuki Istana Negara
Oleh MUHAMMAD NAJIEB AHMAD FUAD

3 Disember 2022, 3:12 pm
KUALA LUMPUR – Beberapa kenderaan membawa anggota Jemaah Menteri dilihat memasuki Istana Negara bagi mengangkat sumpah jawatan di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.
Antara terawal yang dilihat memasuki melalui Pintu 2 Istana Negara seawal pukul 2 petang ialah Panglima Angkatan Tentera Malaysia (ATM), Jeneral Tan Sri Affendi Buang, Premier Sarawak Tan Sri Abang Johari Tun Openg dan Yang Dipertua Dewan Negara, Tan Sri Dr. Rais Yatim.
Kemudian disusuli beberapa kenderaan membawa Jemaah Menteri terdiri daripada Menteri Ekonomi, Rafizi Ramli, Menteri Pengangkutan, Anthony Loke Siew Fook, Menteri Kesihatan, Zaliha Mustafa serta Menteri Luar, Datuk Seri Zambry Abd Kadir termasuk Menteri Besar Selangor Datuk Seri Amirudin Shari.
Istiadat Pengurniaan Surat Cara Pelantikan dan Istiadat Mengangkat Sumpah Jawatan dan Setia serta Sumpah Simpan Rahsia itu dijadualkan bermula pada pukul 3 petang ini.
Semalam, Perdana Menteri, Datuk Seri Anwar Ibrahim mengumumkan senarai anggota kabinet baharu yang terdiri daripada Pakatan Harapan, (PH), Barisan Nasional (BN), Gabungan Parti Sarawak (GPS) dan Gabungan Rakyat Sabah (GRS) serta parti-parti lain.
Pengerusi BN Datuk Seri Ahmad Zahid Hamidi dan Naib Presiden Kanan Parti Pesaka Bumiputera Bersatu (PBB), Datuk Seri Fadillah Yusof masing-masing dilantik sebagai Timbalan Perdana Menteri di bawah Kerajaan Perpaduan pimpinan Anwar.

Sementara itu, Anwar turut mengumumkan 25 lagi jemaah menteri termasuk empat orang senator yang mengangkat sumpah di hadapan Yang di-Pertua Dewan Negara, Tan Sri Rais Yatim di Bangunan Parlimen pukul 8.30 pagi tadi. – KOSMO! ONLINE


Pesara TUDM maut nahas dengan lori muatan diesel
Oleh NOR AINNA HAMZAH

3 Disember 2022, 2:44 pm
REMBAU – Seorang pesara Tentera Udara Diraja Malaysia (TUDM) maut apabila kenderaan yang dinaikinya terlibat dalam nahas bersama sebuah lori muatan diesel di simpang empat Jalan Tampin Kanan di sini, malam tadi.
Dalam kejadian kira-kira pukul 11.30 malam, Mohd. Syah Mohd. Nor 54, yang beralamat di Jalan Telok Berembang, Lubok China, Melaka disahkan meninggal dunia di lokasi kejadian oleh pasukan paramedik.
Menurut Ketua Polis Daerah Rembau, Deputi Superintendan Hazri Mohamad, kemalangan itu membabitkan dua buah kenderaan iaitu lori jenis Hino muatan minyak diesel sebanyak 30,000 liter dan kereta Proton Iswara yang dinaiki mangsa.
“Siasatan awal mendapati kemalangan berlaku ketika lori dalam perjalanan dari Pedas menghala ke Linggi melanggar kereta dinaiki mangsa yang keluar dari arah simpang Tampin Kanan tanpa berhenti.
“Sehubungan itu, pemandu lori yang tidak dapat mengelak lalu terlanggar sisi kiri kereta menyebabkan pemandunya cedera parah pada bahagian leher manakala penumpang meninggal dunia akibat kecederaan parah di kepala ,” katanya dalam kenyataan hari ini.
Menurutnya, mayat mangsa telah di hantar ke Jabatan Forensik Hospital Rembau bagi proses bedah siasat dan pemandu lori itu  berusia 35 tahun tidak mengalami sebarang kecederaan serius.

“Kes disiasat di bawah Seksyen 41(1) Akta Pengangkutan Jalan (APJ) 1987,” katanya. – KOSMO! ONLINE


Op Ekzos Bising: 96 saman dikeluarkan
Oleh NOR SHAFAWATI YUP

3 Disember 2022, 1:16 pm
SEREMBAN – Tindakan pemilik motosikal mengubahsuai ekzos sehingga mengeluarkan bunyi bising antara 96 saman yang dikeluarkan oleh Jabatan Siasatan Dan Penguatkuasaan Trafik (JSPT) Kontinjen Negeri Sembilan dalam Op Khas Ekzos Bising di sekitar negeri ini bermula 1 Disember lalu.
Ketua Polis Negeri Sembilan, Deputi Komisioner Ahmad Dzaffir Mohd. Yussof berkata, operasi yang bermula pukul 6.30 hingga 8 pagi itu dijalankan bagi mengesan kenderaan yang mengubahsuai bahagian ekzos sehingga mengeluarkan bunyi bising dan mengganggu orang ramai.
“Hasil Op Khas Ekzos Bising yang dijalankan pada 1 Disember lalu, sebanyak 215 buah kenderaan telah diperiksa dengan 96 saman telah dikeluarkan atas pelbagai kesalahan.
“Sebanyak lima saman bagi kesalahan mengubahsuai ekzos telah dikeluarkan ke atas lima buah motosikal,” katanya dalam kenyataan di sini hari ini.
Menurut Ahmad Dzaffir, sebuah motosikal juga telah disita atas kesalahan ekzos bising dan pengubahsuaian yang keterlaluan di bawah Seksyen 64 Akta Pengangkutan Jalan 1987.
“Kenderaan yang telah disita akan diserahkan semula kepada pemiliknya setelah diambil tindakan dengan menukar kepada ekzos asal kenderaan tersebut,” katanya.

Dalam pada itu, Ahmad Dzaffir berkata, Op. Didik turut dijalankan di sekolah sekitar Nilai dan Rembau yang melibatkan pegawai dan anggota dari Bahagian Siasatan Dan Penguatkuasaan Trafik Daerah (BSPTD).
“Op Didik bertujuan untuk memberi kesedaran kepada pengguna jalan raya tentang kepentingan mematuhi undang-undang dan peraturan lalu lintas.
“Ia ditumpukan di sekolah-sekolah dan disasarkan kepada pelajar dan ibu bapa yang menghantar anak-anak ke sekolah,” katanya.
Beliau berkata, operasi itu dijalankan di semua daerah dalam Negeri Sembilan selama 3 bulan bermula dari 1 Disember sehingga 28 Februari 2023.
Ahmad Dzaffir berkata, tindakan dengan memberikan teguran dan nasihat kepada para pelajar telah diambil semasa operasi itu dijalankan.
“Polis Diraja Malaysia menasihatkan semua pengguna agar sentiasa mementingkan keselamatan jalan raya serta mematuhi peraturan jalan raya yang sedia ada.
“Tindakan secara berterusan ke atas pengguna jalan raya yang tidak menghormati dan melanggar undang-undang yang ditetapkan juga akan dijalankan,” katanya. – KOSMO! ONLINE


Tunku Ismail dimasyhurkan sebagai Canselor UTHM
Oleh ADNAN IBRAHIM

3 Disember 2022, 2:11 pm
BATU PAHAT – Tunku Mahkota Johor, Tunku Ismail Sultan Ibrahim dimasyhurkan sebagai Canselor Universiti Tun Hussien Onn Malaysia (UTHM) pada Istiadat Pemasyhuran Canselor, Pro-Canselor & Konvokesyen Ke-22 universiti berkenaan di Dewan Sultan Ibrahim, dekat sini hari ini.
Pada majlis berkenaan, adinda baginda Tunku Temenggung Johor, Tunku Idris Iskandar Sultan Ibrahim pula dimasyhurkan sebagai Pro-Canselor UTHM.
Manakala Setiausaha Kerajaan Johor, Tan Sri Datuk Azmi Rohani pula dilantik sebagai Pro-Canselor UTHM yang baharu.
Sebelum ini, jawatan Canselor UTHM disandang oleh Sultan Johor, Sultan IbrahimSultan Iskandar sejak tahun 2002 hingga awal 2022.
Naib Canselor UTHM, Profesor Dr. Ruzairi Abdul Rahim berkata, seramai 4,484 orang graduan layak menerima sijil masing-masing merangkumi pelbagai peringkat pengajian iaitu ijazah doktor falsafah (128), sarjana (255), sarjana muda (3443) dan diploma (658) dari 3 hingga 8 Disember ini.
Katanya, istiadat berkenaan turut menyaksikan penyampaian Anugerah Ijazah Kehormat Doktor Falsafah Kejuruteraan Mekanikal kepada Datuk Dr Mohd Sofi Osman, Mantan Pengerusi Lembaga Pengarah UTHM (2018-2021).

“Penganugerahan berkenaan adalah bagi menghargai sumbangan beliau dalam bidang akademik, pembangunan universiti dan penyelidikan serta modal insan.
“Manakala Profesor Datuk Dr. Wahid Razzaly, mantan Naib Canselor UTHM (2017-2022) pula menerima Anugerah Profesor Emeritus.
“Ianya bagi menghargai sumbangan beliau kepada universiti dan negara terutama dalam bidang teknologi, kejuruteraan dan Pendidikan Latihan Teknikal dan Vokasional (TVET),” katanya.
Beliau berkata, turut menerima anugerah dalam istiadat berkenaan, penerima Anugerah Pelajaran DiRaja (Pingat Jaya Cemerlang), Muhammad Faris Abdul Hadi, graduan Sarjana Muda Teknologi Kejuruteraan Kimia (Bioteknologi) dari Fakulti Teknologi Kejuruteraan.
“Khoo Chun An, graduan Sarjana Muda Sains (Matematik Teknologi) dari Fakulti Sains Gunaan dan Teknologi turut menerima anugerah berkenaan.
“Manakala graduan Sarjana Muda Kejuruteraan Awam, Hajar Shahirah Che Ariffin dari Fakulti Kejuruteraan Awam dan Alam Bina pula menerima Anugerah Sultan Ibrahim,” katanya.
Katanya, dengan berlangsungnya istiadat konvokesyen ini maka jumlah graduan UTHM sehingga tahun 2022 telah mencecah seramai 53,760 orang,” katanya. – KOSMO! ONLINE


Anwar tiba di Istana Negara, angkat sumpah Jemaah Menteri
Oleh AHMAD SHAHERMAN SHAMSURI

3 Disember 2022, 3:08 pm
KUALA LUMPUR – Perdana Menteri, Datuk Seri Anwar Ibrahim tiba di pekarangan Istana Negara bagi menghadiri Istiadat Mengangkat Sumpah Jemaah Menteri hari ini.
Kereta jenis Proton Perdana berwarna hitam yang membawa Perdana Menteri memasuki pekarangan Istana Negara melalui Pintu 1 kira-kira pukul 2.37 petang.
Terdahulu, turut kelihatan tiba adalah Ahli Parlimen Bagan Datuk, Datuk Seri Ahmad Zahid Hamidi dan Ahli Parlimen Petra Jaya, Datuk Seri Fadillah Yusof masing-masing menaiki kenderaan pelbagai guna (MPV) berwarna hitam.
Turut kelihatan tiba Ketua Polis Negara, Tan Sri Acryl Sani Abdullah Sani dan Ketua Hakim Negara, Tun Tengku Maimun Tuan Mat.
Seramai 28 Jemaah Menteri Kabinet Kerajaan Perpaduan akan mengangkat sumpah di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah kira-kira pukul 3 petang. – KOSMO! ONLINE


‘6 Ahli Kabinet dari Perak mampu tarik pelabur’
Oleh LIYANA RAMLI

3 Disember 2022, 2:20 pm
KUALA KANGSAR – Kerajaan negeri Perak yakin bahawa pelantikan enam individu sebagai anggota Kabinet mampu menarik pelabur sekali gus membawa kemajuan pada negeri ini.
Menteri Besar Perak, Datuk Seri Saarani Mohamad berkata, keenam-enam mereka telah diberi kepercayaan untuk memikul amanah bagi mengemudi beberapa kementerian yang penting.
“Mudah-mudahan dengan adanya lantikan tersebut sedikit sebanyak dapat melonjakkan kemajuan dalam negeri Perak sendiri,” katanya kepada pemberita di sini hari ini.
Menurutnya, pelantikan ahli kabinet dari negeri ini diharapkan akan memberi keyakinan kepada pelabur untuk melihat Perak sebagai tempat perlaburan baharu di Malaysia.
Semalam, Perdana Menteri Malaysia ke-10, Datuk Seri Anwar Ibrahim mengumumkan saiz barisan Kabinet Kerajaan Perpaduan yang disertai 28 Menteri.
Jumlah saiz itu, termasuk Anwar yang memegang portfolio Menteri Kewangan adalah lebih kecil berbanding seramai 31 jemaah menteri dalam kerajaan sebelum ini.

Lima anggota kabinet lain yang dilantik dari Perak termasuk Ahli Parlimen Bagan Datuk yang juga Pengerusi Barisan Nasional (BN), Datuk Seri Zahid Hamidi sebagai Timbalan Perdana Menteri dan juga memegang portfolio Menteri Kemajuan Desa dan Wilayah.
Bekas Menteri Besar Perak ke-11, Datuk Seri Dr. Zambry Abdul Kadir pula dilantik sebagai Menteri Luar Negeri dan Pengerusi DAP Perak, Nga Kor Ming menyandang jawatan Menteri Pembangunan dan Kerajaan Tempatan.
Selain itu, V.Sivakumar selaku Ahli Parlimen Batu Gajah turut dilantik sebagai Menteri Sumber Manusia dan Ahli Parlimen Tanjung Malim, Chang Lih Kang dilantik sebagai Menteri Sains, Inovasi dan Teknologi. – KOSMO! ONLINE


Belia paling ramai dijangkiti HIV di Thailand
Oleh KOSMO!

3 Disember 2022, 2:00 pm
BANGKOK – Thailand merekodkan lonjakan jangkitan virus kurang imun (HIV)/ AIDS dalam kalangan belia, lapor laman berita Thaiger kelmarin.
Pengarah Bahagian Kawalan Penyakit AIDS, Dr. Cheewanan Lertpiriyasuwat berkata, kes dalam golongan belia adalah hampir dua pertiga daripada rekod jangkitan HIV baharu.
Menurut beliau, jumlah itu jauh lebih tinggi daripada purata global iaitu sekitar 30 peratus.
Sebuah organisasi pencegahan HIV/AIDS, M Plus berkata, daripada 250 jangkitan baharu HIV yang dikesan di bandar Phitsanulok, lebih 60 peratus melibatkan  pelajar.
Menurut Model Epidemik AIDS, kira-kira 6,500 warga Thailand berkemungkinan dijangkiti HIV tahun lepas. Pada tahun sama, 9,300 orang di Thailand pula meninggal dunia akibat AIDS.
Angka kes HIV masih tinggi walaupun rawatan komprehensif penjagaan HIV adalah percuma di Thailand.

Tambah Cheewanan, salah satu faktor penyebaran HIV ialah orang ramai melakukan hubungan seks dengan orang yang mereka kenali secara online.
Perlindungan penjagaan kesihatan sejagat (UHC) Thailand turut menawarkan ubat antiretroviral bebas HIV dan dua ujian darah secara percuma pada setiap tahun. Kira-kira 450,000 orang kini menerima ubat antiviral di negara itu.
Bagaimanapun, Presiden Rangkaian Thai untuk Orang yang Hidup dengan HIV/AIDS, Apiwat Kwangkaeu berkata, jumlah kematian yang tinggi akibat AIDS menunjukkan jurang dalam sistem sedia ada.
Apiwat percaya sesetengah orang mungkin berhenti mendapatkan antiretroviral kerana bimbang dengan stigma yang dikaitkan dengan ubat anti-AIDS.
Tambah beliau, banyak syarikat masih menjalankan ujian HIV terhadap rekrut termasuk sekolah tentera dan polis. Ramai majikan sering menolak calon yang disahkan positif.
Thailand kini mempunyai matlamat Get to Zero yang disasarkan untuk dicapai menjelang 2030. Ia bertujuan mengurangkan jangkitan HIV kepada tidak lebih 1,000 setahun dan kematian tidak lebih 4,000. – Agensi


Lima kenderaan rosak dihempap pokok
Oleh MUHAMMAD NAJIEB AHMAD FUAD

3 Disember 2022, 1:13 pm
PETALING JAYA – Lima kenderaan rosak akibat dihempap pokok tumbang dalam kejadian di sebuah apartment di Damansara hari ini.
Pengarah Jabatan Bomba dan Penyelamat (JBPM) Selangor, Norazam Khamis berkata, seramai sembilan anggota daripapda Balai Bomba dan Penyelamat Damansara dikejarkan ke lokasi selepas menerima laporan pada pukul 8.35 pagi.
Menurutnya, kejadian berlaku di kawasan parkir kenderaan Blok A, Apartment Pelangi Damansara.
“Kita menerima laporan mengenai kejadian pokok tumbang yang telah menghempap lima buah kenderaan iaitu dua Produa Axia, Produa bezza, Proton Wira dan Proton Saga.
“Bagaimanapun, tiada mangsa dilaporkan terlibat dalam insiden tersebut,” katanya dalam kenyataan hari ini.
Jelas Norazam, kerja-kerja mengalihkan dahan pokok tersebut juga berjaya diselesaikan oleh anggota bomba sekitar pukul 10 pagi. – KOSMO! ONLINE


Wanita pandu 3,000 kilometer dari India untuk sokong Lionel Messi di Qatar
Oleh KOSMO!

4 Disember 2022, 9:08 pm
DOHA – Seorang wanita sanggup memandu kenderaan sejauh 3,000 kilometer (km) dari kampung halamannya di Kerala, selatan India ke Doha, bagi memberi sokongan kepada bintang bola sepak, Lionel Messi yang mewakili Argentina pada acara Piala Dunia Qatar 2022, lapor portal berita Leadership semalam.
Najira Noushad, memandu kenderaan utiliti sukan (SUV), Mahindra Thar dari India ke Qatar untuk menyaksikan permainan Messi dan pasukan kegemarannya itu dengan membawa lima anaknya bersama-sama barangan runcit, pelbagai peralatan, dapur memasak dan katil.
Wanita berusia 33 tahun itu memulakan perjalanannya pada 15 Oktober lalu menuju ke Mumbai melalui Coimbatore dan menaiki kapal ke Oman sebelum bergerak ke Emiriyah Arab Bersatu (UAE) serta Arab Saudi sebelum memasuki Qatar.
Najira juga sempat bergambar swafoto di bangunan tertinggi di dunia, Burj Khalifa dan Muzium Masa Depan di Dubai ketika berada di UAE.
Perjalanannya itu melibatkan masa selama 49 hari dan foto-foto dan video tentang pengembaraannya terdapat pada akaun Instagramnya.
Kerajaan Qatar yang kagum dengan minatnya terhadap bola sepak mengalu-alukan kedatangannya di sempadan Abu Samra antara Arab Saudi dan Qatar selain dia menjadi tumpuan pihak media termasuk stesen televisyen untuk diwawancara.

Wanita tersebut tidak asing lagi di negara-negara Teluk kerana dia tinggal di Oman.
Dia juga telah memperoleh lesen memandu yang sah dari Oman dan digunakan di negara-negara Majlis Kerjasama Teluk serta sudah biasa dengan keadaan jalan raya di rantau itu.
“Saya tinggal di Oman bersama suami dan anak-anak tetapi saya mahu memulakan pemanduan ini dari kampung halaman saya di Thalaserry di Kannur,” katanya kepada akhbar The Hindu di India. – Agensi


AS dedah pesawat pengebom B-21 Raider
Oleh KOSMO!

4 Disember 2022, 8:00 pm
PALMDALE, CALIFORNIA – Pesawat pengebom nuklear kalis radar terbaharu Amerika Syarikat (AS), B-21 Raider dipertontonkan kepada orang ramai di California Jumaat lalu selepas pembinaannya dilakukan selama bertahun-tahun secara rahsia, lapor akhbar New York Post.
Ia merupakan pesawat pengebom AS serba baharu yang pertama dibina dalam tempoh lebih 30 tahun lalu dan didedahkan kepada orang ramai dalam satu majlis di Loji 42 Tentera Udara, Palmdale dalam upacara yang dikawal ketat.
“Ini bukan sekadar sebuah pesawat. Ia menunjukkan keazaman Amerika untuk mempertahankan negara yang kita semua sayangi,” kata Setiausaha Pertahanan AS, Lloyd Austin.
Pesawat pengebom halimunan B-21 adalah sebahagian daripada usaha AS untuk memodenkan komponen persenjataannya melibatkan peluru berpandu balistik nuklear dan hulu peledak nuklear yang dilancarkan dari kapal selam kerana bagi menyaingi pemodenan ketenteraan China.
Ia akan menggantikan pesawat B-1 Lancer dan B-2 Spirit yang kini dalam perkhidmatan namun sudah berusia.
Pesawat dikatakan mirip B-2 itu dibina oleh syarikat Northrop Grumman Corp manakala kos pembinaannya tidak diketahui.

Bagaimanapun, Tentera Udara AS sebelum ini meletakkan harga pada kos purata AS$550 juta (RM2.4 bilion) setiap satu pada tahun 2010 iaitu bersamaan dengan kira-kira AS$753 juta (RM3.3 bilion) ketika ini.
Enam pesawat itu sedang dalam proses pengeluaran manakala Tentera Udara AS merancang untuk menggunakan 100 buah pesawat tersebut yang boleh membawa sama ada senjata nuklear atau bom konvensional dan boleh digunakan dengan atau tanpa kru manusia. – Agensi


Lelaki diheret pihak berkuasa ke pusat kuarantin
Oleh KOSMO!

4 Disember 2022, 8:30 pm
BEIJING – Satu rakaman video memaparkan situasi seorang lelaki sedang bergelut dengan beberapa anggota pihak berkuasa China yang memakai sut hazmat selepas dia enggan berpindah ke sebuah kemudahan kuarantin, lapor portal berita MailOnline semalam.
Lelaki itu kemudian diheret secara ganas dari sofa di rumahnya di Hangzhou, ibu kota wilayah Zhejiang di timur negara itu, ketika dia berbaring dalam selimut.
Kedua-dua anggota pihak berkuasa itu menjerit kepada lelaki berkenaan: “Pakai pelitup muka!” sambil menggesa dia memakai pelitup muka walaupun berada di dalam rumahnya sendiri dan tidak menimbulkan risiko kesihatan kepada orang lain.
Dia juga berpaut di sofa dan tidak mahu diseret serta dibawa ke kemudahan kuarantin.
“Jangan tolak saya. Adakah anda gila?” soal lelaki tersebut yang tidak mahu mengikut anggota-anggota pihak berkuasa tersebut.
Bagaimanapun, kedua-dua anggota pihak berkuasa itu berjaya menarik lelaki itu bangun dari sofa dengan mereka memeluknya dan memaksanya mengalah sebelum dihantar ke pusat kurantin.

Wanita yang merakam insiden itu kemudian merayu kepada pihak berkuasa supaya tidak bertindak terlalu ganas selain bertanya sama ada mereka mempunyai masa untuk bercakap dengannya dan menahannya di rumah.
Namun, setakat ini, masih tidak diketahui di mana lelaki itu ditempatkan. – Agensi


Lelaki Israel dipenjara di Thailand kerana bawa peluru dalam beg
Oleh KOSMO!

4 Disember 2022, 9:30 pm
BANGKOK – Seorang pegawai polis Israel dijatuhi hukuman penjara 18 bulan Jumaat lalu kerana tiba di Thailand dengan membawa peluru hidup di dalam beg miliknya, lapor portal berita Thaiger semalam.
Sebelum ini, Gal Shmuel Farjun ditangkap pada Oktober lalu di Lapangan Terbang Phuket dengan dua kelopak peluru dimuatkan di dalam beg pakaiannya. Lelaki berusia 29 tahun itu mendakwa telah meninggalkannya di dalam begnya secara tidak sengaja.
Kementerian Luar Israel berharap Farjun akan dihantar pulang dan bukannya dipenjarakan memandangkan dia tidak mempunyai sebarang rekod terlibat dengan jenayah di Israel.
Dia sebelum ini menjalani hukuman tahanan rumah sejak diberkas di lapangan terbang Phuket pada 22 Oktober lalu kerana membawa peluru tersebut di dalam begnya.
Tidak dijelaskan bila hukuman penjara tersebut akan bermula, manakala salah seorang saudara Farjun memberitahu akhbar harian Israel, Yisrael Hayom bahawa keluarganya terkejut dengan keputusan mahkamah.
“Semua orang terkejut. Gal (Farjun) adalah seorang yang baik. Kami cuba untuk tidak memikirkan kemungkinan dia akan duduk di penjara, tetapi ia menjadi sukar,” ujarnya. – Agensi


Insiden bom: Tiada isu suspek lari ke Malaysia
Oleh SYED AZLAN SAYED HIZAR

4 Disember 2022, 7:44 pm
PADANG BESAR – Aktiviti harian di sempadan negara Malaysia-Thailand di sini masih berjalan seperti biasa dan tiada sebarang amaran dikeluarkan pihak berkuasa Thailand susulan letupan bom berdekatan Stesen Kereta Api Khlong Ngae.
Ketua Polis Perlis, Datuk Surina Saad berkata, sehingga kini ini masih tiada pihak yang tampil mengaku bertanggungjawab atas perbuatan tersebut.
“Saya ingin memaklumkan bahawa tidak timbul isu suspek melarikan diri ke negara ini buat masa ini.
“Pihak berkuasa Thailand masih menjalankan siasatan berkaitan insiden ini dan tidak dapat mengenal pasti jenis letupan yang mengakibatkan insiden tersebut,” katanya ketika dihubungi di sini hari ini.
Kata Surina, walaupun pihak berkuasa Thailand masih tidak mengeluarkan sebarang amaran, namun rakyat negara ini perlu berhati-hati dengan sebarang kemungkinan.
Tambah beliau, perkhidmatan SRT akan ditutup selama lima hari sehingga landasan berjaya dibaik pulih dan selamat digunakan.

Kosmo! Online semalam melaporkan satu kejadian pengeboman berlaku berhampiran Stesen Kereta Api Klong Ngea, Sadao, Thailand sehingga menyebabkan perkhidmatan kereta api State Railway of Thailand (SRT) dari Hatyai ke Stesen Padang Besar tergendala.
Dalam kejadian pada pukul 2 petang itu mengakibatkan gerabak kereta api berhampiran stesen berkenaan tergelincir daripada landasan sekali gus terbalik.
Bagaimanapun, tiada mana-mana pihak termasuk rakyat Malaysia dilaporkan cedera dalam kejadian berkenaan.-KOSMO! ONLINE


Lelaki cuba pecah rekod dunia lemas ketika menyelam
Oleh KOSMO!

4 Disember 2022, 7:00 pm
MADRID – Seorang penyelam bebas dari Sepanyol terpaksa diselamatkan selepas pengsan ketika menyelam pada kedalaman 125 meter di bawah paras laut, lapor akhbar Daily Star semalam.
Miguel Lozano, cuba memecahkan rekod dunia untuk kategori selam bebas paling dalam sebelum menemui kegagalan.
Ketika kejadian, dia tiba-tiba tidak sedarkan diri dan mula hanyut jauh ke dalam laut di suatu lokasi di Kepulauan Caribbean.
Lozano dikatakan tidak menggunakan tangki udara dan cuba melakukan percubaan itu dengan menahan nafas.
Rakaman kejadian memaparkan lima penyelam berenang ke arah Lozano untuk menyelamatkannya dengan menolaknya ke permukaan air.
Lebih menyedihkan adalah apabila jarak Lozano hanya tinggal 1.8 meter untuk memecahkan rekod dunia baharu.

Menerusi video kejadian, badan Lozano ditarik oleh seorang penyelam sambil mulutnya ditutup supaya tidak menelan air.
Lelaki kedua membantu mengekalkan posisi badan lelaki itu dalam keadaan menegak, manakala penyelam ketiga membantunya menyelam. Dua penyelam lain turut menolaknya ke permukaan air.
“Kami selalunya cuba menyembunyikan kemalangan yang berlaku untuk mengelak memberi imej buruk terhadap aktiviti selam bebas dan mendekatkannya kepada masyarakat.
“Terima kasih kepada pasukan sekolah Roatan Freediving yang mempamerkan persembahan cemerlang dan mental untuk membolehkan saya menghadapi percubaan rekod dunia ini,” kata Lozano selepas kejadian itu. – Agensi